title: Napalävistys

text: Napalävistyksen paranemisaika on noin 3-12 kuukautta, joka on keskimäärin pitempi aika kuin muissa lävistyksissä. Napalävistyksillä on myös joskus taipumus kasvaa ulos ihosta.


title: Napalävistys

text: Napakoru on lävistyskoru, jonka tapin toisessa tai molemmissa päissä sijaitsee kierteellä kiinnitettävä pallo tai muu koriste. Korun pituus vaihtelee välillä 8–12 millimetriä, ja yleisin paksuus on 1,6 millimetriä. Napakorujen valikoima on nykyään suuri, ja niissä voi olla erilaisia roikkuvia koristeita, korukiviä tai ketjuja. Napalävistyksessä voi käyttää myös renkaita, "hevosenkenkiä" tai kaarevia koristeita ("curved barbell") eli ns. banaaneja.


title: Napalävistys

text: Napakorun lävistysmateriaalina, ensikoruna, voidaan käyttää EU:n nikkelidirektiivin mukaista materiaalia. Sen mukaan nikkeliä saa vapautua tuotteesta enintään 0,2 mikrogrammaa neliösenttiä kohti viikossa.


title: Napalävistys

text:
Käyttökoruna nikkelin vapautumisen enimmäismäärä on 0,5 mikrogrammaa neliösenttiä kohti viikossa.
Napalävistys voi tulehtua, jos sitä ei hoida hyvin. Lävistystä hoidetaan vain pelkällä juoksevalla vedellä tai ärtyneenä/tulehtuneena suolavedellä 1-2 kertaa vuorokaudessa. Suolavettä saa maksimissaan käyttää kaksi viikkoa, jotta vältettäisiin liiallista kuivumista, joka lisää korun uloskasvuriskiä. Suolavettä saa apteekista muutamalla eurolla, eikä sitä suositella tehtävän itse, koska ainesosia on vaikea mitata. Väärin tehty suolaliuos on enemmän haitaksi kuin hyödyksi.


title: Jenkki

text: Jenkki-purukumi on Hellaksen vuonna 1951 markkinoille tuoma purukumi, joka valmistetaan nykyään pääosin Hollannissa. Xylitol Jenkki on Suomen suosituin purukumi, ja jos kaikkien Jenkki-tuotteiden myynti lasketaan yhteen, on Jenkki myös Suomen myydyin makeismerkki.


title: Jenkki

text: Jenkki oli ensimmäinen purukumi, josta tuli Suomessa kaupallinen menestys. 1950-luvulla, jolloin amerikkalainen pop-kulttuuri rantautui nuorison keskuuteen, hetki oli otollinen trendituotteelle, kuten purukumille. Jenkki tuli markkinoille vuonna 1951 eli vuotta aikaisemmin kuin Coca-Cola saapui Suomeen . Jenkin kehitti Huhtamäki Oy Hellas, nykyinen Cloetta (ent. Leaf). Se sai nimensä yhdysvaltalaissotilaista, jotka olivat tehneet purukumin tunnetuksi Euroopassa toisen maailmansodan aikana . Mainosten tunnuslauseena oli ""Jenkki-purukumi venyy ja paukkuu"".


title: Jenkki

text: Ensimmäinen Jenkki-tuote oli palapurukumia, joka oli pakattu kiiltäväpintaiseen "voipaperiin". Aluksi purukumin jauhamista pidettiin rumana tapana, ja koulussa siitä sai jälki-istuntoa.


title: Jenkki

text: Yksi 1950-luvun Jenkki-menestyksistä oli musta, lakritsinmakuinen "Neekeri Jenkki" -pallopurkka, joka nousi hetkessä Suomen myydyimmäksi purukumiksi. Jenkkiä myytiin monessa muodossa levypurkkana, palapurkkana, pallopurkkana jne.


title: Jenkki

text: Ensimmäinen piirretty Jenkki-mainos esitettiin televisiossa Mainos-TV:ssä 13.8.1957, yhtenä Mainos-TV:n kaikkien aikojen ensimmäisen mainoskatkon kolmesta mainoksesta. Mainoksessa purkkapalloja puhaltava Jenkki-poika karkottaa leijonan.


title: Jenkki

text: Vuonna 1962 esiteltiin viiden palan Jenkki, Pitkä Jenkki. 1960-luvulla nähtiin myös rypälesokerilla makeutettu Jenkki, C-vitaminoitu Senior Jenkki ja tupakoitsijoille tarkoitettu Smoke Jenkki. Jenkki Dentin sanottiin pitävän hampaat valkoisina ja Klorofylli Jenkin raikastavan hengityksen.


title: Jenkki

text: Jenkki tuli tunnetuksi keräilysarjoistaan, kuten Buffalo Bill Jenkki, Moottori Jenkki ja Jalkapallo Jenkki. Keräilykirjoihin liimattavia kuvakortteja vaihdeltiin ahkerasti. Aiheina niissä oli filmi- ja poptähtiä, urheilijoita, Disney-hahmoja, sarjakuvahahmoja, eläimiä, Spede Pasanen ja niin edelleen. Esimerkiksi vuonna 1964 ilmestyi satelliittikeräilysarja. Jenkin keräilysarjat olivat suosittuja useiden vuosikymmenten ajan, ja viimeisin niistä julkaistiin vuonna 1993.


title: Jenkki

text: Televisiossa esitettiin myös niin kutsuttuja "purkkaralleja", joita esittivät muun muassa Irwin Goodman, Maarit Hurmerinta ja Teddy & The Tigers. Jenkin televisiomainoksia on vuosien varrella kuvattu ympäri maailmaa, esimerkiksi Yhdysvalloissa, Intiassa ja Australiassa.


title: Jenkki

text: Maailman ensimmäinen ksylitolilla makeutettu purukumi oli Xylitol-Jenkki, joka tuli markkinoille vuonna 1975 . Xylitol-Jenkki kehitettiin alun perin Turun yliopiston hammaslääketieteen laitoksen ksylitolitutkimusta varten 1970-luvun alussa. Purukumiin saatiin ksylitolia Suomen Sokerin kehittämällä teollisella prosessilla, joka teki aiemmin kalliin ksylitolin valmistuksen edullisemmaksi. Jenkki oli jo aiemminkin tunnettu tuote, mutta vasta ksylitolin myötä siitä tuli kaikille sopiva nautintoaine. Xylitol-Jenkki muutti mielikuvat purukumeista: se ei enää ollutkaan vain nuorison pahe vaan sosiaalisesti hyväksytty terveystuote, ja happohyökkäykset ja niiden estäminen tulivat käsitteinä tutuksi.


title: Jenkki

text: ”Pure Jenkki” -slogan lanseerattiin vuonna 1979.


title: Jenkki

text:
1980-luvulla Xylitol-Jenkin printti- ja tv-mainonnassa alettiin käyttää käsitteitä "fiksu tapa" ja happohyökkäyskello. 1980-luvun Jenkki-tuotteita olivat pehmeä Yammy Jenkki, Neon Jenkki, kanelinmakuinen Cinnamon Jenkki sekä musta salmiakinmakuinen purukumi. Avaruudesta nimensä olivat saaneet Avaruus Jenkki, Kuukivi Jenkki, Meteoriitti Jenkki ja Komeetta Jenkki.
Vuodesta 1987 kaikki Jenkit ovat olleet ksylitolipurukumeja, eli niiden päämakeuttajana on ksylitoli. Suomen Hammaslääkäriliitto tunnusti ksylitolin erikoisaseman muiden sokerittomien makeutusaineiden rinnalla vuonna 1988. Xylitol-Jenkki sai luvan käyttää Suomen Hammaslääkäriliiton ksylitolisuositusta, sillä eräässä väitöskirjassa oli tutkittu koululaisten hammasmädän ehkäisyä ksylitolipurukumin avulla. Tutkimustulokset olivat osoittaneet, että ksylitolipurukumin säännöllinen käyttö oli vähentänyt hampaiden reikiintymistä.


title: Jenkki

text:
Vuonna 1989 Xylitol-Jenkki kohosi ensimmäistä kertaa Suomen myydyimmäksi makeistuotteeksi.
1990-luvulla Jenkki toi markkinoille uudelleen suljettavat purkkapussit.


title: Jenkki

text: Xylitol-Jenkin menestyksen siivittämänä Leaf kehitti vuonna 1993 täysksylitolipurukumin. Täysksylitolipurukumi ehkäisee hampaiden reikiintymistä ja korjaa jo alkaneita kiillevaurioita. Pitkäaikaisissa kliinisissä tutkimuksissa on todistettu äidin täysksylitolipurukumin syömisen ehkäisevän hampaiden reikiintymistä aiheuttavan kariesbakteerin tarttumista vanhemmasta lapseen. Lisäksi täysksylitolipurukumin säännöllinen käyttö ehkäisee pienten lasten välikorvantulehduksia.


title: Jenkki

text: Vuonna 1995 Xylitol-Jenkki täytti 20 vuotta. Samaan aikaan samaan ikään pääsi myös toinen turkulainen: Saku Koivu esiintyi purkkamainoksissa, joiden teksteissä puhuttiin "suomalaisesta koivusta täynnä ksylitolivoimaa". Seuraavana vuonna käynnistettiin Saku Koivun ksylitolikoulu, jonka tavoitteena oli lisätä koululaisten tietoa ksylitolista. Koivun slogan oli "Hyvät hampaat pelaavat pitkään".


title: Jenkki

text: Vuonna 2000 XyliFresh (nyk. Jenkki Professional) hyväksyttiin Suomen ensimmäiseksi terveysvaikutteiseksi elintarvikkeeksi.


title: Jenkki

text: Vuonna 2009 täysksylitolipurukumi sai virallisen aseman koko EU:n alueella.


title: Jenkki

text: Kun Jenkki täytti 60 vuotta keväällä 2011, se järjesti juhlavuotensa kunniaksi kilpailun, jossa etsittiin uutta tähtilaulajaa Jenkin juhlavuoden biisille. 800 osallistujaa latasi nettiin videoitaan, ja yleisön avustuksella valittiin Jenkki Records -kilpailun voittajaksi 21-vuotias rap-artisti TunnotOn.


title: Jenkki

text: Myös Turun museokeskus huomioi juhlavuoden Jenkki-näyttelyllä Turun kauppahallissa.


title: Jenkki

text: Jenkki-tuoteperheessä on useita eri makuja ja pakkauskokoja, kuten Jenkki Professional (aiemmin XyliFresh). Kaikki Jenkki-purukumit sisältävät hampaiden kannalta riittävän määrä ksylitolia. Paras hyöty ksylitolista saadaan tutkimusten mukaan, kun sitä nautitaan vähintään 5 grammaa päivässä.


title: Jenkki

text: Keväällä 2015 Jenkki-tuoteperheessä oli neljä tuoreryhmää:Xylitol-Jenkki oli maailman ensimmäinen ksylitolilla makeutettu purukumi. Vuonna 1993 Leaf kehitti täysksylitolipurukumin, joka tunnetaan nykyään nimellä Jenkki Professional. Täysksylitolipurukumi sisältää asesulfaami K -makeutusainetta (E950), joka pidentää purukumin maun kestoa ja löytyy tuotteen ainesosaluettelosta nimellä aromivahvenne. Pakkausmerkintä on elintarvikelainsäädännön mukainen. Jenkki Professional 100% XYLITOL -merkityt purukumit on makeutettu ainoastaan ksylitolilla.


title: Luettelo portugalilaisista säveltäjistä

text: Tämä on luettelo portugalilaisista säveltäjistä.


title: Lavantauti

text: Lavantauti on vakava suolistoinfektio, jonka aiheuttaa "Salmonella typhi" -bakteeri. Taudin oireita ovat korkea, pitkään jatkuva kuume sekä ripuli tai ummetus. Hoitamattomana kuolleisuus on noin 10–30 %. Lavantauti on Suomessa harvinainen: sitä esiintyy noin viisi tapausta vuodessa. Tartunnat on saatu ulkomailla. Taudin suomalaisen nimen arvellaan tulleen siitä, että raskas tauti kaatoi potilaansa ”lavalle”, joka oli pirtin uunin ja seinän välissä sijaitseva talonväen makuupaikka.


title: Lavantauti

text: Nykyään tautia esiintyy erityisesti trooppisilla alueilla, kuten Intiassa, Aasiassa, Afrikassa, Tyynenmeren saarilla ja Latinalaisessa Amerikassa, sekä myös Lähi-idässä. Viimeisen sadan vuoden aikana lavantautia on esiintynyt pääasiassa kriisien, sotien ja vastaavien poikkeusolosuhteiden aikana erityisesti vankileireillä ja sodan raunioittamissa yhteiskunnissa.


title: Lavantauti

text: Tauti on Suomessa määritelty yleisvaaralliseksi tartuntataudiksi.


title: Lavantauti

text: Itämisaika on 7–21 päivää. Tauti alkaa vähitellen. Oireita ovat alussa päänsärky, ruokahaluttomuus, väsymys ja alaselän kipu. Myöhemmin väsymys lisääntyy ja ihoon ilmestyy ihottumaa. Kuume on luonteenomainen oire. Kolmannella sairausviikolla voi esiintyä suolistoverenvuotoa tai suolen puhkeaminen. Paraneminen alkaa yleensä neljännellä viikolla.


title: Lavantauti

text: Kolmannella viikolla voi esiintyä suolistoverenvuotoja, joiden tuloksena ulosteen väri muuttuu. Ulosteita onkin tarkkailtava. Myös kuumeen lasku voi olla merkkinä verenvuodosta. Suolessa oleva haava voi myös puhjeta, oireena on kipu. Myöhemmin voi kehittyä vatsakalvontulehdus.


title: Lavantauti

text: Bakteerit voidaan osoittaa verestä viljelemällä. Oireet voivat johtaa harhaan. Taudin alussa myös oireet ovat vähäisiä.


title: Lavantauti

text: Tetrasykliinin avulla taudin kulku saadaan lyhenemään. Vuodelepo on tärkeää. Tautia vastaan on olemassa rokote.


title: Luettelo ranskalaisista säveltäjistä

text: Tämä on luettelo ranskalaisista säveltäjistä.


title: Sola Gratia

text: Sola Gratia on vuonna 1990 Vantaalla perustettu jazzahtavaa spirituaalimusiikkia esittävä gospel-yhtye.


title: Ajaccio

text: Ajaccio on Ranskaan kuuluvan Korsikan saaren eteläosasta muodostuvan Corse-du-Sudin departementin pääkaupunki.


title: Ajaccio

text: Nykyisen Ajaccion kaupungin perustivat genovalaiset vuonna 1492. Napoleon I oli kotoisin Ajacciosta, ja se pysyi hänelle hyvin tärkeänä koko hänen elämänsä ajan. 1900-luvulla kaupunki oli suosittu yläluokan talvikohde.


title: Ajaccio

text: Ajaccion kunnan väkiluku


title: Ajaccio

text: Ajaccion Fesch-museossa on Louvren jälkeen maailman laajin italialaisen taiteen kokoelma


title: Geoffrey Hughes

text: Geoffrey Hughes (2. helmikuuta 1944 Wallasey, Cheshire, Yhdistynyt kuningaskunta – 27. heinäkuuta 2012 Wightsaari) oli englantilainen näyttelijä, joka näytteli useissa televisiosarjoissa.


title: Geoffrey Hughes

text: Hänen tunnettuja roolejaan olivat muun muassa "Pokka pitää" -televisiosarjan laiska nahjus Onslow ja liikemies Vernon Scripps sarjassa "Sydämen asialla" tuotantokausina 2001–2005 sekä yhdessä tuotantokauden 2007 jaksossa. Hän esiintyi myös televisiosarjassa "Sohvanvaltaajat", sekä televisiosarjan "Skins – liekeissä" muutamassa jaksossa vuonna 2009. Suositussa brittisarjassa "Coronation Street" Hughes esiintyi vuosina 1974–1983 ja 1987. Animaatioelokuvassa "Keltainen sukellusvene" hän oli Paul McCartneyn ääninäyttelijä.


title: Geoffrey Hughes

text: Hughes kuoli kotonaan Wightsaarella 68-vuotiaana sairastettuaan pitkään eturauhassyöpää. Sairauden luultiin jo hellittäneen, mutta syöpä uusiutui vuonna 2010. Agenttinsa mukaan Hughes kuoli nukkuessaan.


title: Henrik Lundqvist

text: Henrik Lundqvist (s. 2. maaliskuuta 1982 Åre, Ruotsi) on ruotsalainen jääkiekkomaalivahti. Hän on pelannut NHL-seura New York Rangersissa kaudesta alkaen.


title: Henrik Lundqvist

text: Lundqvist saavutti olympiakultaa Torinon olympialaisissa 2006 Ruotsin voitettua Suomen finaaliottelussa 3–2.


title: Henrik Lundqvist

text: Rangers varasi Lundqvistin NHL:ään seitsemännellä kierroksella varausnumerolla 205. Varauksen jälkeen hän pelasi vielä viisi vuotta Frölundassa Ruotsin liigassa. Kaudeksi 2005–2006 hän siirtyi Pohjois-Amerikkaan ja nousi heti avauskaudellaan Rangersin ykkösvahdiksi.


title: Henrik Lundqvist

text: Torjujana Lundqvist on perhostyylin taitaja. Kaudella 2011–2012 Lundqvist sai NHL:n parhaan maalivahdin Vezina Trophy -palkinnon. Hänellä oli runkosarjassa NHL-vuosiensa paras torjuntaprosentti 93 ja päästettyjen maalien keskiarvo 1,97.


title: Henrik Lundqvist

text: Lundqvistillä on identtinen kaksoisveli Joel Lundqvist. Joel pelasi aiemmin Dallas Starsissa, mutta tällä hetkellä hän pelaa Elitserien-joukkue Frölunda HC:ssa. Lundqvist on NHL 07:n ruotsinkielisen version kannessa.


title: Henrik Lundqvist

text: Lundqvist valittiin Sotshin olympialaisten jääkiekkoturnauksen parhaaksi maalivahdiksi vuonna 2014. Ruotsi jäi hopeasijalle hävittyään Kanadalle 3–0.


title: Henrik Lundqvist

text: Hän torjui Ruotsin maalilla myös Vancouverin olympialaisissa 2010 ja MM-kisoissa vuosina 2003, 2004 ja 2008. Lundqvist edusti Ruotsia myös jääkiekon MM-kilpailuissa vuonna 2017, jossa hän torjui Kanadaa vastaan rangaistuslaukauskilpailussa Ruotsin MM-kultaan.


title: Suomen Koripalloliitto

text: Suomen Koripalloliitto on suomalaisen koripalloilun kattojärjestö. Sen tarkoituksena on sääntöjensä mukaan toimia Suomessa koripalloilua järjestävien, yhdistysrekisteriin merkittyjen yhdistysten liittona ja edustaa jäseniään kansainvälisessä koripalloliitossa FIBA:ssa (Fédération Internationale de Basketball, A-kirjain juontuu hylätystä sanasta Amateur). Suomen koripalloliittoon kuuluu noin 250 koripalloseuraa.


title: Suomen Koripalloliitto

text: Suomen Koripalloliitto vastaa valtaosasta Suomessa pelattavista koripallosarjoista alkaen miesten mestaruussarjasta (kaudesta 2005–2006 Korisliiga) aina alueellisiin junioreiden harrastesarjoihin asti. Liitto toteuttaa toimintaansa kuuden alueorganisaation avulla, jotka ovat eteläinen, läntinen, kaakkoinen, keskinen, itäinen ja pohjoinen alue.


title: Suomen Koripalloliitto

text: Kansainvälisen koripalloliiton (FIBA) lisäksi Suomen Koripalloliitto on Suomen Olympiakomitea ry:n jäsen.


title: Suomen Koripalloliitto

text: Vuosina 1952–1959 Liitto käytti nimeä Suomen Koripallo- ja Lentopalloliitto. Lentopallo kuului liiton ohjelmaan jo vuodesta 1939 alkaen aina siihen saakka, kun vuonna 1959 perustettu Suomen Lentopalloliitto vuonna 1962 liittyi SVUL:n jäseneksi.


title: Suomen Koripalloliitto

text: Koripalloliitto käynnisti vuonna 2010 suurprojektin, jolla jatketaan Pentti Salmen Koripallokirjan tilastointiperinnettä. Jatkuvasti täydentyvä ja vapaasti saatavissa oleva tilastopalvelu kattaa muun muassa miesten ja naisten pääsarjojen historian sekä maajoukkuehistorian ja on eräs maailman kattavimmista yksittäisen urheilulajin tietokannoista.


title: Suomen Koripalloliitto

text:
Vuonna 2016 liitto päätti muun muassa alle 20-vuotiaiden vuoden 2016 EM-kilpailujen ja miesten vuoden 2017 EM-kilpailujen järjestämisvastuunsa johdosta muokata johtajistoaan, mikä muutti muun muassa kuusi vuotta liiton toiminnanjohtajana toimineen Vesa Walldenin asemaa liitossa.Miesten sarjat:
Aiemmin pelattiin myös miesten Suomensarjaa.


title: Suomen Koripalloliitto

text: Naisten sarjat:


title: Suomen Koripalloliitto

text: Pyörätuolikoripalloilijat pelaavat Pyörätuolikoripallon SM-sarjaa.


title: Happoradio

text: Happoradio on vuonna 2001 perustettu suomalainen rockyhtye.


title: Happoradio

text: Happoradio sai alkunsa yhtyeen säveltäjä-sanoittaja Aki Tykin aloitteesta. Tykki innostui musiikista jo lapsena, ja yläasteella hän kokosi koulukaverinsa Tero Suihkon kanssa ensimmäisen yhtyeensä, Sydänyön. Rippileirillä yhtyeeseen liittyi basistiksi Teemu Metsälä, joka sittemmin soitti bassoa muun muassa Boys Of Scandinaviassa. Myöhemmin yhtyeeseen liittyi Miki Pii, joka oli Happoradion mukana yhtyeen alkutaipaleella. Suihkon lopetettua rumpuihin siirtyi bändin nykyinen rumpali Markku DeFrost. Sydänyö teki olemassaolonsa aikana viitisenkymmentä keikkaa ja jonkin verran kappaleita, kuten ”Perhosentappo” ja ”Bakteerilapsonen”. Tuolta ajalta Happoradion tuotantoon on otettu kappaleet ”Nolla” ja ”Happoa”. Yhtye lopetti vuonna 1996 Tykin ja Piin muutettua Helsinkiin. Tykki jatkoi musiikin tekemistä kaverinsa Miki Piin kanssa, mistä sai alkunsa muun muassa kappale ”Pois Kalliosta” , josta sittemmin tuli Happoradion hitti.


title: Happoradio

text: Happoradio alkoi muodostua Helsingin Kalliossa 2000-luvun alkupuolella. Yhtyeen perustajajäsenet Pii ja Tykki olivat tuttuja jo nuoruudesta, ja kun Markku DeFrost muutti Helsinkiin vuonna 2000, oli porukka koossa. Basistiksi otettiin Jatu Motti, joka liittyi Happoradioon Aki Tykin vieraillessa Rakkauden Remonttimiesten (Jatun, Markun ja Mikko Tohkasen iskelmämusiikkia soittavan yhtyeen) keikalla. Tykki pyysi Mottia soittamaan bassoa yhtyeen tulevalle demonauhoitukselle. Yhtye perustettiin ja nimeksi päätettiin ottaa Happoradio. Happoradio on ollut vuodesta 2003 nykyisessä kokoonpanossaan, kun AH Haapasalo liittyi yhtyeeseen Miki Piin lopetettua. Haapasalo oli autellut Happoradiota muutamissa nauhoituksissa ja tullut sitä kautta tutuksi yhtyeen jäsenille.


title: Happoradio

text: Ensimmäisen singlensä Happoradio julkaisi syyskuussa 2002. Single oli nimeltään ”Pahoille teille”, ja se pääsi Radiomafian (nykyisen YleX:n) soittolistalle. Toinen single, ”Sinä”, julkaistiin tammikuussa 2003. Molemmat singlet olivat kohtalaisia hittejä, ja yhtye oli tehnyt itseään tunnetuksi, saanut levytyssopimuksen ja päässyt radiosoittoon.


title: Happoradio

text: Suuren yleisön tietoisuuteen Happoradio nousi vuoden 2003 hitillään ”Pois Kalliosta”. Kappale soi useilla radiokanavilla ja sai musiikkivideollaan myös tv-näkyvyyttä. Kappale oli Happoradion ensimmäiseltä albumilta "Asemalla", joka oli julkaistu huhtikuussa 2003.


title: Happoradio

text: Happoradion ensimmäisellä levyllä hankittu maine auttoi nostamaan toisen albumin, "Pienet ja keskisuuret elämät", kappaleet ”Kaupunki täynnä ihmisiä”, ”Tanssi” ja ”Linnusta sammakoksi” radio- ja tv-soittoon. Yhtyeellä oli jo oma kuulijakuntansa, mutta yhtye tuli tunnetuksi laajemmin, kun moni radiokanava YleX:n lisäksi otti kappaleita soittoonsa.


title: Happoradio

text: Yhtyeen kolmannelta levyltä, "Vuosipäivältä", julkaistiin jälleen singlenä kaksi listahittiä, ”Tavikset” ja ”HC-sää”. HC-sää soi O.C.-televisiosarjan tv-mainoksen taustalla.


title: Happoradio

text: Happoradio oli mukana marraskuussa 2007 ilmestyneellä "Melkein vieraissa – Tribuutti Leevi and the Leavingsille" -levyllä esittämällä kappaleen ”Unelmia ja toimistohommia”. Levyn tarkoituksena oli kunnioittaa Leevi and the Leavingsin musiikkia. Kappale sai runsaasti radiosoittoa, ja levyä myytiin runsaasti. Kokoelmalevy viihtyi Suomen virallisella listalla kaikkiaan 22 vikkoa, parhaimmillaan toisella sijalla.


title: Happoradio

text: Happoradio oli syksyllä 2008 mukana The Voice -musiikkikanavan Livenä vieraissa -sarjassa. Yhtye teki coverversion Nylon Beatin kappaleesta ”12 apinaa”. Livenä vieraissa -projektin ideana on, että kotimaiset artistit esittävät toisten artistien kappaleista coverversioita. Mukana olivat Happoradion lisäksi muun muassa Poets Of The Fall, Indica, Olavi Uusivirta, Jonna Tervomaa ja Uniklubi. Ohjelman teon yhteydessä nauhoitetut kappaleet julkaistiin myös tupla-cd:llä 29. lokakuuta 2008.


title: Happoradio

text: Happoradion neljäs albumi, "Kaunis minä", ilmestyi 20. elokuuta 2008. Levyn kannessa komeili englanninbulldoggi Alfred, joka sai osaa myös Hirsipuu-singlen videossa. Levyn singlet, ”Hirsipuu”, ”Che Guevara”, ”Puhu äänellä jonka kuulen” ja ”Olette kauniita”, saivat runsaasti soittokertoja kaupallisilla radio- ja tv-kanavilla. Levyllä julkaistiin bonuskappaleena myös ”Unelmia ja toimistohommia”. Vuoden 2009 alussa "Kaunis minä" myi kultarajaan edellyttävän määrän. Toukokuussa 2009 levy myi platinaa.


title: Happoradio

text: Happoradion viides albumi, "Puolimieli", julkaistiin 13. lokakuuta 2010. Levyltä julkaistiin neljä singleä: ”Ihmisenpyörä”, ”Pelastaja”, ”Ahmat tulevat” ja ”Anna anteeksi”.


title: Happoradio

text: Happoradion kaikki albumit ovat nousseet Suomen viralliselle albumilistalle. Kaksi ensimmäistä albumia viipyivät listalla vain yhden viikon. Ensimmäinen albumi, "Asemalla", nousi listan sijalle 24 viikolla 16/2003. Toinen albumi, "Pienet ja keskisuuret elämät", oli viikolla 18/2006 sijalla 23. Yhtyeen kolmas albumi, "Vuosipäivä", oli listalla kaksi viikkoa saavuttaen sijat 28 ja 29.


title: Happoradio

text: Yhtyeen paras listasijoitus Suomen virallisella listalla tuli neljännen albumin myötä. "Kaunis minä" oli listalla 11 viikkoa noustuaan ensimmäisellä listaviikollaan viidennelle sijalle ja pysyttyään top-20:ssä yhdeksän viikkoa. Levy palasi myöhemmin Suomen viralliselle albumilistalle, viipyi siellä 16 viikkoa lisää ja nousi kahden viikon ajaksi kärkeen saakka. Albumi nousi heti julkaisunsa jälkeisenä päivänä 21. elokuuta iTunesin ladatuimmat-listan ensimmäiselle sijalle. "Kaunis minä" nousi sittemmin vielä Midprice-listalle ja viipyi siellä 11 viikkoa. Yhtyeen viides albumi "Puolimieli" nousi myöskin listaykköseksi viikolla 42/2010, ja se oli listalla yhteensä 25 viikkoa.


title: Happoradio

text: Yhtyeen singleistä parhaiten listoilla ovat menestyneet ”Che Guevara” (23 listaviikkoa, paras sijoitus 2) sekä ”Puhu äänellä jonka kuulen” (18 listaviikkoa, paras sijoitus 3). Edellä mainitut singlet ovat myyneet yli kultalevyrajan, eli yli 5 000 kappaletta kumpikin. Kolme muuta Happoradion singleä ovat selviytyneet Suomen virallisen singlelistan 20 myydyimmän joukkoon: ”Kaupunki täynnä ihmisiä” oli viikolla 18/2004 sijalla 14, ”Pahoille teille” viikolla 37/2002 sijalla 19 ja ”Sinä” kaikkiaan kaksi viikkoa, 4/2003 13:s ja 5/2003 14:s.


title: Atacama

text: Atacama on aavikko Etelä-Amerikassa Tyynenmeren rannikolla. Se sijaitsee pääosin Chilen pohjoisosassa, ja se ulottuu Perun ja Chilen rajan tuntumasta noin tuhat kilometriä etelään 25. eteläisen leveyspiirin eteläpuolelle. Monesti Perun rannikkoaavikko erotetaan Perun aavikoksi, Sechuraksi. Atacamaa pidetään maapallon kuivimpana alueena; eräillä paikoilla ei tiedetä sataneen yli 400 vuoteen.


title: Atacama

text: Atacama sijaitsee Kauriin kääntöpiirin korkeapainevyöhykkeellä. Atacaman pinnanmuodot voidaan jakaa alankomaahan (2433–3250 m), punaan (3250–4250 m) ja rotkoalueeseen (sijoittuu kahden edellisen väliin, korkeus vaihtelee). Atacama on keskimäärin alle 160 kilometrin levyinen. Aavikko sijaitsee kahden vuoriston, Tyynenmeren rannikkovuorten ja Andien välisellä tasangolla. Se koostuu perättäisistä suola-altaista, joita erottavat hiekkakentät ja laavatasangot.


title: Atacama

text:
Atacaman pinta-ala on noin 180 000 neliökilometriä. Sen arvellaan muodostuneen noin 15 miljoonaa vuotta sitten.
Kylmä Perunvirta tuo kuivaa ilmaa Tyyneltämereltä, ja mereltä saapuva sumu jää monin paikoin rannikkovuorten rinteille. Andit puolestaan estävät kostean ilman saapumisen idästä. Tuloksena esimerkiksi alueen ainoassa suurehkossa kaupungissa Antofagastassa sataa vain noin 3 millimetriä vuodessa, ja sateetonta aikaa on siellä pisimmillään kestänyt 40 vuotta. Tyypillisesti Atacamassa sataa 1 mm vuodessa, mitattavaa sadetta saattaa sattua kerran 5–20 vuodessa. Maailman kuivimmaksi asutuksi paikaksi on mainittu Chilen Arica, joka saa 0,8 mm sadetta vuodessa. Pisin mitattu kuivuuskausi oli Calamassa Chilessä, jossa oli 400 vuoden kuivuus vuoteen 1971.


title: Atacama

text: Kaikkein kuivinta on noin sata kilometriä Antofagastan kaupungista etelään, missä rannikkovuoret kohoavat kolmen kilometrin korkeuteen ja estävät kokonaan sumun pääsyn tasangolle. Maaperä ei saa siellä lainkaan vettä ja on täysin elotonta. Sitä onkin verrattu Marsin olosuhteisiin. Siellä, missä sumua pääsee tiivistymään maahan, esiintyy vaatimattomia leviä, jäkäliä ja paikoin jopa kaktuksia. Atacamassa väitetään olevan alueita, joilla ei ole satanut koskaan.


title: Atacama

text: Huolimatta vihamielisistä olosuhteistaan Atacaman alueella asuu noin miljoona ihmistä, pääosin rannikkokaupungeissa ja kaivoskylissä. Atacamassa arvellaan eläneen useita kausittain vaeltavia heimoja jo 9000 eaa. Hautalöytöihin perustuva tiedon perusteella paikallaan pysyvä asutus on alkanut muodostua Atacaman alueella suurin piirtein 2000 eaa. Alueella on runsaasti nitraatti- ja kupariesiintymiä. Siellä on maailman suurin natriumnitraattiesiintymä, jota louhittiin 1940-luvulle asti sekä Chuquicamatan kuparikaivos, maailman suurin avolouhos, La Escondida. Atacaman äärimmäisen pieni ilmankosteus antaa poikkeukselliset olosuhteet tähtitaivaan tarkkailuun; alueella sijaitsevatkin Euroopan eteläisen observatorion ylläpitämät observatoriot La Silla ja Paranal, joista jälkimmäisessä on "Very Large Telescope" (VLT).


title: Atacama

text: Atacaman alueelta on löydettyjä suuria maahan tehtyjä figuureja, joista tunnetuin kenties on Atacaman jättiläinen.


title: The System Has Failed

text: The System Has Failed on yhdysvaltalaisen thrash metal -yhtye Megadethin kymmenes studioalbumi. Albumin tuottivat yhtyeen laulaja ja kitaristi Dave Mustaine ja tuottaja Jeff Balding, ja se julkaistiin 14. syyskuuta 2004 Sanctuary Records -levymerkillä. Albumi oli alun perin tarkoitettu julkaistavaksi Mustainen sooloalbumina, mutta albumin Euroopassa julkaisseen EMI:n ja yhtyeen välisen levytyssopimuksen johdosta se julkaistiin Megadethin albumina.


title: The System Has Failed

text: "The System Has Failed" oli Megadethin uran ensimmäinen levytys yhtyeen paluun jälkeen, sillä yhtye oli hajonnut vuonna 2002 Dave Mustainen vasemman käden hermovaurion vuoksi. Albumi oli myös Megadethin ensimmäinen julkaisu, jonka levyttämiseen yhtyeen alkuperäinen basisti David Ellefson ei osallistunut. Dave Mustainen ohella albumilla vaikutti ryhmä sessiomuusikkoja: basistina Jimmy Lee Sloas, rumpalina Vinnie Colaiuta ja kitaristina Megadethissa jo 1980-luvulla soittanut Chris Poland, jolle "The System Has Failed" oli ensimmäinen levytys Megadethissa sitten vuoden 1986 studioalbumin "Peace Sells... But Who's Buying?".


title: The System Has Failed

text: Yhdysvalloissa "The System Has Failed" sijoittui "Billboardin" Billboard 200 -albumilistan 18. sijalle, ja Suomessa se oli korkeimmillaan albumilistan 12. sijalla. Albumilta julkaistiin kolme singleä: “Die Dead Enough“, “Of Mice And Men“ ja “The Scorpion“. Kappaleista “Die Dead Enough“ ja “Of Mice And Men“ julkaistiin myös musiikkivideot, ja ne nousivat Yhdysvalloissa myös "Billboardin" Hot Mainstream Rock Tracks -singlelistalle: “Die Dead Enough“ oli listan 21., ja “Of Mice And Men“ ylsi listan 39. sijalle.


title: The System Has Failed

text: Kaikki kappaleet kirjoittanut Dave Mustaine.


title: Spandau Ballet

text: Spandau Ballet oli marraskuussa 1979 perustettu brittiläinen yhtye, jonka musiikille oli ominaista funkin ja syntetisaattoripopin sekoitus saksofonisooloihin. Yhtyeen perustivat muusikkoveljekset Gary Kemp (kitara) ja Martin Kemp (basso) yhdessä Tony Hadleyn (laulu), Steve Normanin (kitara, saksofoni ja lyömäsoittimet) ja John Keeblen (rummut) kanssa. Spandau Ballet pääsi valtavirtaan, kun se vaihtoi kasakkapuvut suhteellisen normaaleihin asuihin levyllä "True" (1983). Yhtye tuli tunnetuksi Duran Duranin kilpailijana ja esiintyi vuonna 1985 Live Aidissa, kuten Duran Durankin. Spandau Ballet hajosi kuitenkin vuonna 1990. Sen suurimmat hitit olivat ”True”, ”Gold” ja ”Only When You Leave”. Yhtye teki comebackin vuonna 2009, jonka aikana se teki maailmankiertueen ja julkaisi uuden albumin "Once More".


title: Gary Oldman

text: Gary Leonard Oldman (s. 21. maaliskuuta 1958 Lontoo, Englanti, Britannia) on englantilainen näyttelijä, muusikko ja elokuvantekijä.


title: Gary Oldman

text: Oldman aloitti näyttelijänuransa koulujen jälkeen teatterissa. Elokuvadebyyttinsä hän teki elokuvassa "Remembrance" vuonna 1982. Hän näytteli basisti Sid Viciousta elämäkertaelokuvassa "Sid & Nancy", jonka ansiosta hänestä tuli tähti Iso-Britanniassa. Hän sai BAFTA-palkintoehdokkuuden elokuvastaan "Prick Up Your Ears". Oldman teki kansainvälisen läpimurtonsa elokuvissa "JFK – avoin tapaus" (1991) Lee Harvey Oswaldina ja "Bram Stokerin Dracula" (1992) Kreivi Draculana. "Dracula" toi hänelle Saturn-palkinnon. Oldman myös herätti huomiota mediassa avioliitostaan näyttelijä Uma Thurmanin kanssa, jonka kanssa hän oli naimisissa vuodet 1990–1992. 1990-luvulla Oldman näytteli roistojen rooleja menestyneissä elokuvissa "True Romance" (1993), "Leon" (1994), "The Fifth Element – puuttuva tekijä" (1997) ja "Air Force One" (1997). Elokuva "Kandidaatti" (2000) toi Oldmanille suorituksestaan Screen Actors Guild Awards-ehdokkuuden. Vuonna 1997 Oldman ohjasi, tuotti ja käsikirjoitti "Erään perheen elämästä", joka perustuu osaksi hänen omaan lapsuuteensa; elokuvasta Oldman oli ehdolla Kultaisen palmun saajaksi ja voitti kaksi BAFTA-palkintoa.


title: Gary Oldman

text: 2000-luvulle tultaessa Oldman näytteli sankarillisia rooleja kuten Harry Potterin kummisetää Sirius Mustaa "Harry Potter" -elokuvasarjan neljässä elokuvassa (2004–2011) ja James Gordonia Christopher Nolanin "Batman Begins" (2005) ja sen jatko-osissa "Yön ritari" (2008) ja "Yön ritarin paluu" (2012). Oldman vieraili "Frendit"-sarjassa kaksiosaisessa jaksossa, josta hän sai Emmy-palkintoehdokkuuden vuonna 2001. Vuonna 2011 Empire-aikakauslehden lukijat äänestivät Oldmanin "Elokuvan ikoniksi", tunnustuksensa hänen myötävaikutuksestaan elokuvateollisuudelle.


title: Gary Oldman

text: Vuonna 2018 Oldman palkittiin parhaan miespääosan Oscar-palkinnolla, Golden Globella ja Bafta-palkinnolla Winston Churchillin roolistaan elokuvassa "Synkin hetki" (2017).


title: Gary Oldman

text: Gary Leonard Oldman syntyi Englannissa, New Crossin kaupunginosassa Lewishamissa, Lontoossa 21. maaliskuuta 1958. Hänen isänsä oli entinen merimies Leonard Bertram Oldman (1921–1985), joka toimi hitsaajana ja äitinsä on Irlannista kotoisin oleva kotiäiti Kathleen Oldman (omaa sukua Cheriton, s. 1919). Oldman ja Cheriton olivat tavanneet toisensa Cardiffissa, Walesissa toisen maailmansodan aikana. Garylla on kaksi siskoa, joista toinen on Maureen Oldman (tunnetaan nimellä Laila Morse), joka oli syntynyt 1. elokuuta 1945. Maureenista tuli myöhemmin myös näyttelijä; hänet tunnetaan parhaiten Mo Harrisin roolistaan saippuadraamasarjassa "EastEnders". Oldman kertoi isänsä olleen alkoholisti, joka jätti perheensä Garyn ollessa seitsemänvuotias. Len-isä kuoli alkoholismiin vuonna 1985.


title: Gary Oldman

text: Lapsuudessaan Oldman oli taitava laulaja ja pianisti, mutta jätti musiikin maailman luodakseen näyttelijänuraa. Gary sai inspiraationsa Malcolm McDowellin suorituksesta elokuvassaan "Huomenna oli ennen" (1971). Näyttelemisen ohella Oldman kuitenkin säilytti rakkautensa musiikkia kohtaan. Oldman kävi Kaakkois-Lontoon poikakoulua Creek Roadilla, Deptfordissa. Oldman jätti koulun 16-vuotiaana vuonna 1974 ja ryhtyi myyjäksi.


title: Gary Oldman

text:
Oldman valmistui näyttelemisestä Rose Bruford Collegesta Sidcupista, Kentistä vuonna 1978 ja sai stipendin. Collegen jälkeen hän haki arvostettuun Royal Academy of Dramatic Artiin, mutta ei päässyt sisään. Sen jälkeen Oldman vietti melkein kahdeksan vuotta teatterissa. Hän opiskeli sen sijaan Greenwich Young People's Theatressa ja näytteli näytelmissä, kuten "The Pope's Wedding", josta hän sai "Time Outin" Fringe-palkinnon vuosien 1985–1986 parhaasta tulokkaasta ja British Theatre Associationin Drama Magazine -palkinnon vuoden 1985 parhaasta miesnäyttelijästä. Oldman oli Royal Shakespeare Companyn jäsen vuosina 1985–1986 ja esiintyi pienimuotoisissa teatterituotannoissa Barbican Centressä ja Almeida Theatressa. Tällöin Oldman myös näytteli elokuvatuotannoissa, kuten debyyttielokuvassaan "Remembrance" (1982) ja televisioelokuvassa "Meantime" (1984). Alkuperäisen elokuvadebyyttinsä Oldman olisi tehnyt Don Boydin draamaelokuvassa "Gossip" (1982) jos elokuvan tuotanto ei olisi kaatunut.
Vuonna 1986 Oldman sai ensimmäisen pääosansa Sex Pistolsin kovaonnisena basistina Sid Viciouksena. Elokuva ilmestyi vuonna 1986 nimellä "Sid & Nancy". Rooli käynnisti Oldmanin uran ja roolin kautta hänelle avautui tie Hollywoodiin. Oldmanin suoritus sai katsojilta paljon kiitettävää palautetta; varsinkin myös entiseltä Sex Pistolsin vokalisti John Lydonilta, joka kuitenkin kyseenalaisti elokuvan joidenkin kohtauksien aitoutta. Lydon sanoi Oldmanista omaelämäkerrassaan: "Kaveri joka näytteli Sidiä, Gary Oldman, ajattelin että hän oli melko hyvä", ja myöhemmin kutsui häntä "hemmetin hyväksi näyttelijäksi". Oldman kuulemma menetti huomattavasti painoa roolin takia ja joutui lyhyeksi aikaa sairaalaan. Hänen suorituksensa sijoittui sijalle 62 "Premiere"-aikakauslehden "100 kaikkien aikojen loistavinta näyttelijäsuoritusta" ja sijalle kahdeksan "Uncut"-aikakauslehden "10 parasta näyttelijää rokkirooleissa".


title: Gary Oldman

text: "Sid & Nancyn" ansiosta Oldman pääsi merkittävään asemaan ja 1980-luvun lopun ja 1990-luvun alun Oldman näytteli pääosissa monissa kulttielokuvissa kuten "Prick Up Your Ears" (1987), jossa hän näytteli toista todellista henkilöä, ongelmaista näytelmäkirjailijaa Joe Ortonia, "Lain kahdet kasvot", jossa Oldman käytti ensimmäistä kertaa Amerikan aksenttia sekä "Rosencrantz ja Guildenstern ovat kuolleet" ja "Koston hetki". Kriitikko Janet Maslin viittasi Oldmanin suoritusta "ilmiömäiseksi" ja Roger Ebert kutsui häntä "sen ajan parhaaksi brittiläiseksi nuoreksi näyttelijäksi". Myöhemmin vuonna 1988 Oldman näytteli Alan Batesin kanssa elokuvassa "We Think the World of You" sekä Dennis Hopperin ja Frances McDormandin kanssa elokuvassa "Sodan kahleet" (1989). Oldman muutti Yhdysvaltoihin 1990-luvun alussa, missä hän on siitä asti asunut. Oldmania ja muita 1980-luvun nuoria brittinäyttelijöitä joista on tullut vakinaisia Hollywood-näyttelijöitä, kuten Tim Roth, Bruce Payne, Colin Firth ja Paul McGann, kutsutaan nimellä "Brit Packiksi".


title: Gary Oldman

text: Vuonna 1991 Oldman näytteli koko uransa merkittävintä roolia Lee Harvey Oswaldina Oliver Stonen "JFK – avoin tapaus" (1991). "JFK" voitti kaksi Oscar-palkintoa kahdeksasta ehdokkuudesta. Seuraavana vuonna Oldman näytteli Kreivi Draculaa Francis Ford Coppolan romanttisessa kauhuelokuvassa "Bram Stokerin Dracula". "Dracula" perustuu Bram Stokerin vuonna 1897 ilmestyneeseen romaaniin. "Bram Stokerin Draculasta" tuli ilmestyessään maailmanlaajuisesti suuri kassamenestys. Oldmanin suoritus sai paljon positiivista palautetta ja rooli huomioitiin parhaan miespääosan Saturn-palkintoehdokkuudella, jonka Oldman myös voitti vuonna 1993. Oldmanista tuli myöhemmin suosittu roistojen esittäjä; hän näytteli väkivaltaista sutenööriä elokuvassa "True Romance" (1993), korruptoitunutta DEA-kostaapeli Norman Stansfieldia elokuvassa "Leon" (1994), joka sijoittui sijalle 43 Online Film Critics Societyn "100 kaikkien aikojen parhainta roistoa" vuonna 2002, sadistista vankilan vartijaa elokuvassa "Alcatraz – kohtaloni" (1995) ja futuristista yritystyrannia elokuvassa "The Fifth Element – puuttuva tekijä" (1997). Oldman myös näytteli saksalaissyntyistä wieniläissäveltäjää Ludwig van Beethovenia elokuvassa "Ikuinen rakkaus" ja venäläistä terroristia Ivan Korshunovia vuoden 1997 jymymenestyksessä "Air Force One". Oldman myös esiintyi Paholaisena Guns N' Rosesin singlen promovideossa "Since I Don't Have You" vuonna 1993. Oldman toimi myös tuomariston jäsenenä vuoden 1993 Cannesin elokuvajuhlilla.


title: Gary Oldman

text: Vuonna 1997 Oldman ohjasi, tuotti ja käsikirjoitti palkitun elokuvan "Erään perheen elämästä", joka osittain perustui hänen omaan lapsuuteensa. "Erään perheen elämästä" voitti BAFTA Alexander Korda -palkinnon parhaasta brittiläisestä elokuvasta, BAFTA-palkinnon parhaasta käsikirjoituksesta, Channel 4 Director's -palkinnon ja Empire Awardin. British Academy of Film and Television Arts myös julisti elokuvan olevan kaikkien aikojen sadan parhaimman elokuvan joukossa. Äskettäin "Time Out" listasi "Erään perheen elämästä" 50 kaikkien aikojen parhaimpien brittiläisien elokuvien listaan toiseksi parhaimmaksi. Oldmanin sisar Laila Morse näytteli elokuvassa Janet'ia.


title: Gary Oldman

text: Oldman esiintyi Reeves Gabrelsin albumilla "The Sacred Squall of Now" (1995), jossa hän teki vokaalidueton David Bowien kanssa kappaleessa "You've Been Around".


title: Gary Oldman

text: Oldman näytteli Jeff Bridgesin kanssa elokuvassa "Kandidaatti" (2000), jossa Oldman näytteli intohimoista republikaanin kongressimiestä Sheldon Runyonia. Oldman oli myös yksi elokuvan tuottajista. Oldman sai suorituksestaan Screen Actors Guild-palkintoehdokkuuden. Vuonna 2001 Oldman näytteli Mason Vergeriä Anthony Hopkinsin kanssa elokuvassa "Hannibal". Elokuvassa Verger on ainoa eloonjäänyt Hannibal Lecterin uhreista. Oldman kertoman mukaan vietti kuusi tuntia päivässä pukuhuoneessa saavuttaakseen roolin kammottavasti häiriintyneen ulkonäön. "Hannibal" oli toinen Oldmanin ja Hopkinsin yhteistyö; Hopkins oli edellisen kerran näytellyt Oldmanin kanssa elokuvassa "Bram Stokerin Dracula", jossa hän oli ollut sivuroolissa. Oldman ja Hopkins ovat ystäviä keskenään. Oldman sai Emmy-palkintoehdokkuuden vierailuroolistaan kahdessa jaksossa tilannekomediasarjasta "Frendit" vuonna 2001, jossa Oldman oli vieraillut Richard Crosby'na kaksiosaisessa jaksossa "Monican ja Chandlerin häät". "Frendeissä" Richard Crosby oli pikkutarkka näyttelijä, joka väittää että "oikeat" näyttelijät sylkevät kun he puhuvat. Se johti kuuluisaan sylkemiskohtaukseen Joey Tribbianin (Matt LeBlanc) kanssa. Oldman oli suostunut vierailemaan sarjassa kun he olivat LeBlancin kanssa tavanneet elokuvan "Lost in Space – matkalla avaruuteen" lavasteilla vuonna 1998.


title: Gary Oldman

text: Oldman sai myöhemmin merkittävän roolin "Harry Potter" -elokuvasarjasta. Elokuvasarjassa hän näytteli Harry Potterin (Daniel Radcliffe) kummisetää Sirius Mustaa; elokuvissa "Harry Potter ja Azkabanin vanki" (2004), "Harry Potter ja liekehtivä pikari" (2005), "Harry Potter ja Feeniksin kilta" (2007) ja "Harry Potter ja kuoleman varjelukset, osa 2" (2011). Oldmanista ja Radcliffesta tuli hyvin läheiset elokuvasarjan kuvauksien aikana ja hän opetti Radcliffea soittamaan bassoa. Vuonna 2005 Oldman näytteli James Gordonia Christopher Nolanin kassa- että arvostelumenestyksen saaneessa "Batman Begins". James Gordonin roolin Oldman uusi elokuvan jatko-osassa "Yön ritari" (2008), joka saavutti vielä suuremman menestyksen. Oldman lainasi ääntään Jim Carreyn kanssa animaatioelokuvaan "Saiturin joulu", vuoden 2009 versioon. Oldman ääninäytteli elokuvassa kolmea eri roolia. Oldman myös näytteli pääosaa David S. Goyerin trillerissä "The Unborn" (2009). Vuonna 2010 Oldman näytteli Denzel Washington vastanäyttelijänään elokuvassa "The Book of Eli". Hän myös näytteli pääosaa Isä Solomonia Catherine Hardwicken ohjaamassa "Red Riding Hood – Punahilkka". Oldman ääninäytteli roiston Lordi Shenin äänen elokuvassa "Kung Fu Panda 2" (2011). Vuonna 2011 Oldman ohjasi Alex Edenin ensimmäisen singlen "Kiss Me Like the Woman You Loved" musiikkivideon.


title: Gary Oldman

text: Oldman näyttelee George Smiley'ta vuoden 2011 John le Carrén romaanisovituksessa (romaani "Pappi, lukkari, talonpoika, vakooja" vuodelta 1974) "Pappi, lukkari, talonpoika, vakooja", jonka on ohjannut Tomas Alfredson. Elokuvassa näyttelee myös rooleja Colin Firth, Mark Strong ja Tom Hardy. Oldman vastaanotti roolistaan parhaan miespääosan Oscar-palkintoehdokkuuden tammikuussa 2012.


title: Gary Oldman

text: Oldman on myös osallistunut "Spyro"-pelien luomiseen, jotka tuottavat Sierra Entertainment. Oldman lainaa ääntään Tulisuojelija Ignitukselle pelisarjassa. Oldman on myös ääninäytellyt kersantti Reznovin palkituissa videopeleissä "" (2008) ja "" (2010); jälkimmäisessä Oldman myös ääninäytteli brittiläisen tiedemies Daniel Clarken. Vuonna 2007 Empire-aikakauslehti listasi Oldmanin sijalle 72 "100 seksikkäintä elokuvatähteä elokuvan historiassa" -listaan.


title: Gary Oldman

text: Vuonna 2017 Oldman näytteli Winston Churchilliä Joe Wrightin ohjaamassa draamaelokuvassa "Synkin hetki". Hänet palkittiin roolistaan parhaan miespääosan Golden Globella, Baftalla ja Oscarilla.


title: Gary Oldman

text: Gary Oldman on ollut naimisissa neljä kertaa. Hän avioitui ensimmäisen kerran vihille vuonna 1987 näyttelijä Lesley Manvillen (s. 1956) kanssa. He tapasivat Royal Court Theatressa. Heidän poikansa Alfie syntyi vuonna 1988. Oldman ja Manville erosivat 1990.


title: Gary Oldman

text: Seuraavan kerran Oldman meni 1990 naimisiin näyttelijän Uma Thurmanin kanssa, jonka hän oli tavannut elokuvan "Henry ja June" kuvauksissa. Oldman ja Thurman erosivat 1992.


title: Gary Oldman

text: Oldman seurusteli Isabella Rossellinin kanssa, jonka hän tapasi elokuvan "Ikuinen rakkaus" lavasteissa vuonna 1994. He adoptoivat 1993 syntyneen pojan Roberton. Pari erosi vuonna 1996.


title: Gary Oldman

text: Kolmannen avioliittonsa Oldman solmi Donya Fiorentinon (s. 1967) kanssa 1997. Pari sai kaksi poikaa: Gulliver Flynnin (s. 1997) ja Charlie Johnin (s. 1999). Oldmanilla oli lisäksi yksi tytärpuoli Fiorentinon edellisestä avioliitosta David Fincherin kanssa: Phelix Imogen (s. 1994). Gary ja Donya erosivat 2001. Oldman seurusteli näyttelijä-malli Ailsa Marshallin (s. 1978) kanssa vuodet 2002–2005.


title: Gary Oldman

text: Oldman vihittiin neljännen kerran laulaja Alexandra Edenboroughin kanssa 2008 Santa Barbarassa, Kaliforniassa . Oldman asuu vaimonsa ja lastensa kanssa Los Angelesissa Kaliforniassa. Oldmanilla on ollut ongelmia alkoholin kanssa 1990-luvun alusta lähtien 2000-luvulle asti. Hänet pidätettiin elokuussa 1991 rattijuopumuksesta Los Angelesissa ja vapautettiin takuita vastaan seuraavana aamuna. Oldmanin kyydissä oli hänen kaverinsa, näyttelijä Kiefer Sutherland. Charlie Rosen haastattelussa vuonna 2001 hän kertoi toipuneensa alkoholismista.


title: Luettelo animaatiosarjoista

text: Luettelo animaatiosarjoista.


title: Inno e Marcia Pontificale

text: Inno e Marcia Pontificale ("Paavillinen hymni ja marssi") on Vatikaanivaltion kansallislaulu. Laulu koostuu kahdesta osasta, hymnistä ja marssista. Sen on sanoittanut Antonio Allegra ja säveltänyt Charles Gounod. Laulu esitettiin ensi kertaa paavi Pius IX:n kunniaksi 11. huhtikuuta 1869, mutta kansallislaulun aseman se saavutti vasta 1950 – tuolloisen Pyhän vuoden kunniaksi. Virallisesti se esitettiin tosin jo jouluyönä 1949. Hymni korvasi Vittorino Hallmayrin säveltämän vanhemman kansallislaulun "Gran Marcia Trionfalen" ("Suuren riemumarssin") vuodelta 1857.


title: Inno e Marcia Pontificale

text: Inno Pontificale


title: Inno e Marcia Pontificale

text: Marcia Pontificale


title: Inno e Marcia Pontificale

text: "Suora käännös suomen kielelle"


title: Inno e Marcia Pontificale

text: Paavillinen hymni


title: Inno e Marcia Pontificale

text: Paavillinen marssi


title: Inno e Marcia Pontificale

text: Hymnin latinankielinen versio I


title: Inno e Marcia Pontificale

text: Vaikka "Paavillisen hymnin ja marssin" virallinen versio onkin italiaksi, katsottiin puutteeksi se, että hymnistä ei ollut versiota latinaksi, joka on Vatikaanivaltion virallinen kieli. Tämän johdosta hymnistä tehtiin myös latinankielinen versio, joka ei ole käännös italiankielisestä tekstistä, vaan oma itsenäinen laulunsa. Sen on laatinut Raffaello Lavagna (synt. 1918), ja sitä lauletaan samalla melodialla kuin italiankielistä hymniä, vaikkakin neliäänisesti. Latinankielinen versio esitettiin ensi kerran paavi Johannes Paavali II:n virkaanastumisen 15. juhlavuotena, 16. lokakuuta 1993.


title: Inno e Marcia Pontificale

text: "Latinankielisten sanojen suora käännös suomen kielelle"


title: Inno e Marcia Pontificale

text: (Evaristo D'Anversa)


title: Inno e Marcia Pontificale

text:
Roma, alma parens, Sanctorum Martyrumque,
Nobile carmen, te decete, sonorumque,
Gloria in excelsis, paternæ maiestati
Pax et in terra fraternæ caritati


title: Inno e Marcia Pontificale

text:
Ad te clamamus, Angelicum pastorem:
Quam vere refers, Tu mitem Redemptorem!
Magister Sanctum, custodis dogma Christi,
Quod unun vitæ, solamen datur isti.


title: Inno e Marcia Pontificale

text:
Non prævalebunt horrendæ portæ infernæ,
Sed vis amoris veritatisque æternæ.


title: Inno e Marcia Pontificale

text:
Salve, Roma!
In te æterna stat historia,
Inclyta, fulgent gloria
Monumenta tot et aræ.


title: Inno e Marcia Pontificale

text:
Roma Petri et Pauli,
Cunctis mater tu redemptis,
Lúmen cunctæ in facie gentis
Mundique sola spes!


title: Inno e Marcia Pontificale

text:
Salve, Roma!
Cuius lux occasum nescit,
Splendet, incandescit,
Et iniquo oppilat os.


title: Inno e Marcia Pontificale

text:
Pater Beatissime,
Annos Petri attinge, excede
Unum, quæsumus, concede:
Tu nobis benedic.


title: Obituary

text: Obituary on death metal -yhtye Floridasta, Tampasta. Obituary edustaa niin sanottua Florida Death metal -suuntausta ja on monien muiden death metal -yhtyeiden (esimerkiksi Cannibal Corpse, Death) ohella yksi raskaan ja teknisen death metalin kulmakivistä. Yhtye tuli tunnetuksi mm. vokalisti John Tardyn rosoisista vokaaleista. temmonvaihteluista ja erittäin raaoista kitarariffeistä. Obituaryn kolmas pitkäsoitto "The End Complete" (1992) on edelleen yksi myydyimpiä ja tunnetuimpia death metal -albumeita ja lisäksi yhtyeen debyyttiä "Slowly We Rot" (1989) pidetään yhtenä death metalin merkkipaaluista.


title: Obituary

text: Obituary lopetti toimintansa vuonna 1997, mutta teki paluun uuden kiertueen muodossa vuonna 2003. Vuonna 2005 yhtye julkaisi ensimmäisen studioalbuminsa kahdeksaan vuoteen. Obituaryn jäseniä nähtiin Obituaryn ollessa tauolla muun muassa Andrew W.K.:ssa, Lowbrowssa, Six Feet Underissa sekä Catastrophicissa.


title: Obituary

text: Laulaja John Tardy tuli tunnetuksi vokaaleistaan, jotka hän tulkitsi matalaäänisellä murinalaululla. Kitaristit Trevor Peres ja Allen West sekä yhtyeen entinen kitaristi James Murphy soittivat enimmäkseen riffitteleviä, Obituaryn kappaleille ominaisia death metal -melodioita, mikä oli musiikkityylille erikoista 1980-luvun lopussa. Myös heidän soolonsa poikkesivat tyyliltään esimerkiksi Slayer-kitaristien sooloista.Entiset jäsenet


title: Obituary

text: Studioalbumit


title: Obituary

text: Livealbumit


title: Obituary

text: EP:t


title: Obituary

text: Kokoelmat


title: Obituary

text: DVD:t


title: Valeri Vasiljev

text: Valeri Ivanovitš Vasiljev (, 3. elokuuta 1949 Gorki, Venäjän SFNT, Neuvostoliitto – 19. huhtikuuta 2012) oli neuvostoliittolainen jääkiekkopuolustaja, olympiavoittaja, maailman- ja Euroopan mestari.


title: Valeri Vasiljev

text: Vasiljev aloitti pelaamisen Dynamo Moskovassa vuonna 1967. Vuonna 1970 hänet valittiin Neuvostoliiton maajoukkueeseen, jossa hän pelasi vuoteen 1982 saakka. Vasiljev tunnettiin erityisesti voimakkaista taklauksistaan ja laukauksistaan. Suurimmat menestyksensä hän saavutti pelatessaan Vladimir Petrovin johtaman ketjun selustan turvaajana.


title: Valeri Vasiljev

text: Vasiljevin Jelena-tytär avioitui jääkiekon olympiavoittaja Aleksei Žamnovin kanssa. Vasiljev kuoli pitkällisen sairastelun jälkeen 62-vuotiaana huhtikuussa 2012.


title: Luettelo suomalaisista keraamikoista

text: Tämä on luettelo suomalaisista keraamikoista aakkosjärjestyksessä. Mukana on myös muualla syntyneitä ja Suomen keramiikkaan suuresti vaikuttaneita henkilöitä.


title: Luettelo suomalaisista keraamikoista

text:
A B C D E F G H I J K L M N O P Q R S T U V W X Y Z Å
Ä Ö


title: X-Perience

text: X-Perience on saksalainen europop-yhtye, jonka muodostavat Matthias Uhle, Alexander Kaiser ja Manja Wagner. Matthias sekä Alexander ovat tehneet suurimman osan yhtyeen omasta musiikista. Yhtyeen vokalistina perustamisesta lähtien vuoteen 2007 toimi Matthiaksen sisar Claudia Uhle, jonka paikan Manja Wagner otti vuonna 2009.


title: X-Perience

text: X-Perience perustettiin vuonna 1995. He julkaisivat oman levymerkkinsä "World of Enigationin" kautta ensimmäisen CD-singlensä, "Circles of Loven" samana vuonna. Singlestä tuli suosittu hitti varsinkin Berliinissä. Tämä kiinnitti levy-yhtiö WEA:n huomion ja he tarjosivat X-Periencelle levytyssopimusta. Ensimmäinen albumi "Magic Fields" julkaistiin 1996 ja sitä seurasi albumi "Take Me Home" vuonna 1997. X-Periencen tunnetuin kappale lienee "A Neverending Dream". Tästä kappaleesta mm. Cascada on tehnyt coverin.


title: X-Perience

text: Tauon jälkeen X-Perience vaihtoi levy-yhtiötä. Uusin albumi "Lost in Paradise" julkaistiin 27. lokakuuta 2006.


title: X-Perience

text: X-Perience esiintyi viimeistä kertaa ulkomailla alkuperäisessä kokoonpanossaan laulaja Claudia Uhlen kanssa Kalajoen Juhannus -tapahtumassa. Claudia jätti yhtyeen lauantaina 30. kesäkuuta 2007 Saksan konsertin jälkeen.


title: X-Perience

text: Viimeiseksi yhteiseksi julkaisuksi jäi 27. heinäkuuta 2007 Saksassa julkaistu "I Feel Like You" -single, joka sisältää remiksauksen myös kotimaiselta DCX:ltä. Claudia Uhle keskittyy jatkossa perhe-elämään ja sooloprojektiinsa Angelzoom, joka julkaisi Apocalypticalla ryyditetyn debyyttinsä vuonna 2004.


title: Avaruuskilpa

text: Avaruuslennot alkoivat Yhdysvaltain ja Neuvostoliiton välisen avaruuskilvan () seurauksena vuonna 1957, jolloin Sputnik-1 kiersi Maan. Tieteellis-teknisesti perusteltu ajatus avaruuslennosta syntyi 1920-luvulla. Sitä edelsi pitkä historia rakettien kokeiluja ja kirjallisia, nykynäkemyksen mukaan lähinnä tieteis- tai fantasiakirjallisuuteen kuuluvia teoksia. Alkutaipaleen loppuna voidaan pitää miehitettyä Apollo 11 -kuulentoa heinäkuussa 1969.


title: Avaruuskilpa

text: Ensimmäistä rakettilentoa kokeiltiin tarinan mukaan satoja vuosia sitten Kiinassa, jossa eräälle mandariinille rakennettiin raketeilla varustettu tuoli. Sen lento päättyi ”lentäjän” kuolemaan.


title: Avaruuskilpa

text: Venäläinen Konstantin Tsiolkovski ja hänen jälkeensä itävaltalainen Eugen Sänger laativat ja julkaisivat 1920-luvulla toisistaan tietämättä avaruuslentojen tekniset perusteet. Saksan ja Neuvostoliiton rakettiharrastajat pyrkivät 1930-luvulta alkaen yhä suurempien rakettien valmistukseen.


title: Avaruuskilpa

text: Neuvostoliitossa miltei kaikki raketti-insinöörit vangittiin 1930-luvun nk. puhdistuksissa. Monet heistä, mm. Sergei Koroljov, työskentelivät erityisessä lentokoneinsinöörien työleirissä 1930-luvun lopulla.


title: Avaruuskilpa

text: Saksassa tykistö rahoitti 1930-luvulla muun muassa Wernher von Braunin rakettikehittelyä, jolloin ajatus miehitetyistä avaruuslennoista oli tuotu yleiseen tietoisuuteen Fritz Langin kuulentoaiheisessa elokuvassa "Frau im Mond" vuodelta 1929, jonka rakettitekniikan asiantuntijana toimi Hermann Oberth.


title: Avaruuskilpa

text: Molemmat maat ottivat tekniikan sotilaalliseen käyttöön toisessa maailmansodassa, muun muassa ”Stalinin uruissa” ja V2-ohjuksessa. Sodan lopulla V2-tuotanto oli SS-joukkojen hallinnassa. Tällöin von Braunin ja kenraali Dornbergerin väitetään salaa esisuunnitelleen avaruusaluksia ja avaruussukkulaa.


title: Avaruuskilpa

text: Yhdysvalloissa professori Robert Goddard aloitti nestemäistä ajoainetta käyttävän raketin kehittelyn 1920-luvulla. Hän joutui lehdistön pilkan kohteeksi, kun maailman ensimmäinen nesteraketti lensi vain kymmenien metrien korkeuteen. Tämä sai hänet vetäytymään Uuteen Meksikoon jatkamaan tutkimuksiaan, mutta hän ei julkaissut tuloksiaan edes Yhdysvaltojen liityttyä toiseen maailmansotaan. Toinen kehityslinja lähti Jet Propulsion Laboratorystä, jonka perusti professori Theodore von Karman Caltech-yliopiston yhteyteen. Se kehitti aluksi kiinteäajoaineraketteja. Sen parhaat tulokset toisen maailmansodan ajalta olivat pommikoneiden JATO-apuraketit (), joilla kiihdytettiin raskaasti lastattuja pommikoneita niiden lentoonlähdössä.


title: Avaruuskilpa

text: Neuvostoliitto ja Yhdysvallat alkoivat kylmän sodan aikana kehittää avaruusteknologiaa siitä, mihin rakettitekniikka oli V2-ohjuksen ym. toisen maailmansodan aikaisten kehitysohjelmien avulla yltänyt. Yhdysvallat vei "Operaatio Paperclipin" avulla Euroopasta n. 200 V2-ohjusta ja suurimman osan sen suunnittelijoita. Neuvostoliitto vei loput, mutta käytti käyttöönsä saamiaan saksalaisia V2-ohjusten tuotannon aloittamiseen. He eivät päässeet näkemään Koroljovin työtä vaan heidän kokemustaan käytettiin alemman tason teknisten ongelmien ratkaisuun. Heidät palautettiin Itä-Saksaan 1950-luvun alkupuolella. Tässä vaiheessa ohjusten kehitystyö oli sotilaallisena erityisen salaista vaikkei se liittynyt ydinaseeseen, joka painoi tuolloin liikaa. Vetypommin käyttöönotto pienensi pommien kokoa ja raketti nähtiin sille sopivaksi kuljetusvälineeksi etenkin Neuvostoliitossa, joka ei ollut rakentanut raskaita pitkän kantaman pommikoneita. Päinvastainen ilmiö hidasti kehitystyötä Yhdysvalloissa: Yhdysvaltain ilmavoimilla oli satoja pitkän kantaman pommikoneita toisen maailmansodan jäljiltä. Niiden kanssa kilpailevaa ratkaisua ei haluttu lähteä kehittämään, vaan rakettien kehitystyö jäi maavoimille ja laivastolle, jotka eivät tehneet yhteistyötä.


title: Avaruuskilpa

text: Wernher von Braun alkoi 1950-luvulla edistää yhdysvaltalaisessa Collier-lehdessä miehitettyjä avaruuslentoja. Vuonna 1955 Neuvostoliitto ilmoitti tiedeyhteisölle lennättävänsä Kansainvälisen geofysiikan vuoden 1957-58 (IGY) puitteissa avaruuteen satelliitin. Yhdysvallat teki samanlaisen ilmoituksen. Avaruuskilpa oli alkanut, mutta siitä tiesivät tuolloin lähinnä avaruustutkijat ja ammattidiplomaatit.


title: Avaruuskilpa

text: Elokuussa 1957 Neuvostoliitto laukaisi ensimmäisen mannertenvälisen ballistisen ohjuksen ("R-7"), joka kuljetti 4. lokakuuta 1957 avaruuteen ensimmäisen satelliitin, Sputnikin. Sputnik oli pelkästään teknologiakokeilu, mutta aito satelliitti, tosin ilman aurinkopaneeleita toimien rajallisen ajan paristojen varassa.


title: Avaruuskilpa

text: Uutistoimisto TASSin kautta neuvostolehdistö julkisti Sputnikin lennon pienenä uutisena lehtien sisäsivuilla. Englannin lehdistö nosti sen etusivujensa pääuutiseksi, minkä jälkeen alkoi Yhdysvalloissa TV-rummutus ”punaisesta kuusta”. Tämän jälkeen Nikita Hruštšov alkoi käyttää avaruusteemaa osana politiikkaansa. Tämä aikaansai Yhdysvaltain avaruusjärjestön NASAn nopean perustamisen presidentti Eisenhowerin hallituksen toimena opposition (muiden muassa senaattorit John Kennedy ja Lyndon Johnson) esittämän kritiikin edessä. Puhuttiin Missile gapistä, joka oli Kennedyn suurimpia vaaliteemoja vuoden 1960 presidentinvaalissa. Eisenhowerin hallinto perusti NASAn, mutta pohti esimerkiksi miehitettyjen avaruuslentojen lopettamista kunhan ”tilanne rauhoittuu”.


title: Avaruuskilpa

text: Tammikuussa 1958 Yhdysvallat laukaisi usean julkisen epäonnistumisen jälkeen Explorer-1-satelliittinsa. Explorer-1 ei ollut varsinainen itsenäinen satelliitti, vaan noin 2,5 kg painanut elektroniikkapaketti raketin ylimmän vaiheen mukana. Se tuotti kuitenkin tieteellistä tietoa Maan magneettikentästä ja Van Allenin vyöhykkeistä.


title: Avaruuskilpa

text: Molemmat maat kilpailivat tästä eteenpäin uusista saavutuksista avaruuslentojen alalla. Ulkopoliittinen motivaatio, eli suurvalta-aseman pönkittäminen, oli merkittävä osa avaruuskilpaa.


title: Avaruuskilpa

text: Neuvostoliitto laukaisi 1957 myös toisen, paljon raskaamman Sputnik-2-avaruusaluksen, jonka matkustajana oli Laika-koira. Koira-koe oli yhdessä satelliitin koon kanssa merkki siitä, että Neuvostoliitto pyrki tekemään miehitetyn avaruuslennon.


title: Avaruuskilpa

text: Vuonna 1959 neuvostoliittolaiset lähettivät Luna 1-kuuluotaimen kohti Kuuta. Se päätyi kiertämään Aurinkoa, koska ei saavuttanut Kuun kiertorataa.


title: Avaruuskilpa

text: Yhdysvalloilla oli ongelmia kantorakettiensa luotettavuuden kanssa. Laukaisualustoille räjähtäneet raketit loivat yhdysvaltalaisen lehdistön sanastoon hetkeksi aikaa termit ”Kaputnik” ja ”Flopnik”.


title: Avaruuskilpa

text: Neuvostoliitto sai kuuluotaimensa törmäämään Kuuhun, jolla oli teknologisen osaamisen (ratalaskennan tarkkuus tilanteessa, jossa alus ei voinut muuttaa lentosuuntaansa kantoraketin toiminnan lakattua) julistamisen lisäksi vain symbolinen merkitys. Luna-ohjelman aikana Neuvostoliitto lähetti 1959–1976 24 luotainta Kuuhun. Niistä 15 oli menestyksellisiä.


title: Avaruuskilpa

text: Neuvostoliitto saavutti vuonna 1961 merkkipaalun: se lähetti historian ensimmäisen ihmisen avaruuteen. Majuri Juri Gagarin laukaistiin kiertoradalle 12. huhtikuuta 1961. Myös Yhdysvallat sai samana vuonna lähetettyä miehen, Alan Shepardin avaruuteen, mutta vain ballistiselle radalle. Ensimmäinen yhdysvaltalainen maan kiertoradalla oli 20. helmikuuta 1962 Mercury 6 -lennolla lentänyt John Glenn.


title: Avaruuskilpa

text: Vuonna 1963 avaruuteen lähetettiin ensimmäinen nainen, neuvostoliittolainen Valentina Tereškova.


title: Avaruuskilpa

text: Eisenhowerin hallitus oli ollut hyvin hidas vastaamaan Sputnikin haasteeseen. Eräs syy oli Yhdysvaltain tiedustelusatelliitin kehitystyö. On arvioitu, että Eisenhower halusi Neuvostoliiton lennättävän ensimmäisen satelliitin, jotta avaruuden vapaus voitaisiin määritellä. Toisen maailmansodan jälkeen Neuvostoliitto oli ampunut alas lukuisan määrän vakoilulentokoneita, U-2-koneen pudotus vappuna 1960 oli niistä näyttävin. Periaatteessa Neuvostoliitto olisi voinut lähteä tuhoamaan myös ylitseen lentäviä satelliitteja, tosin ohjustekniikka ei 1950-luvun lopussa mahdollistanut sitä. Joka tapauksessa Yhdysvallat panostivat Corona-vakoilusatelliittiohjelmaan merkittäviä resursseja. Vuonna 1959 Yhdysvallat lähetti ensimmäisen vakoilusatelliitin KH-1:n, jolla se pystyi kuvaamaan Neuvostoliittoa ja sen liittolaisia.


title: Avaruuskilpa

text: 1. huhtikuuta 1960 NASA laukaisi avaruuteen ensimmäisen menestyksekkään sääsatelliitin TIROS-1:n.


title: Avaruuskilpa

text: 19. heinäkuuta 1962 laukaistiin matkaan ensimmäinen mannerten välisen TV-kuvan välittävä tietoliikennesatelliitti "Telstar". Tokion olympialaisten aikaan vuonna 1964 satelliittivälitteinen TV-kuva löi itsensä läpi Yhdysvalloissa.


title: Avaruuskilpa

text: Neuvostoliitossa Koroljov kehitti yksinään kaikkia vastaavia sovellutuksia maansa käyttöön. Sääsatelliittien datan vaihdosta maat tekivät sopimuksen jo 1960-luvulla.


title: Avaruuskilpa

text: Neuvostoliitto oli osoittanut edistyneisyytensä menestyksellään avaruuskilvan alussa. Yhdysvallat halusi näyttää pystyvänsä saavutuksiin, joihin Neuvostoliitto ei ollut pystynyt. Presidentti Kennedy julkisti kongressin yhteisistunnossa 25. lokakuuta 1961 Apollo-ohjelman uuden tavoitteen: Maata kiertävien lentojen sijaan päätettiin ennen 1960-luvun loppua viedä ihminen Kuuhun ja tuoda hänet turvallisesti takaisin.


title: Avaruuskilpa

text: Neuvostoliitto pääsi vuonna 1965 jälleen tekemään uuden ennätyksen: Aleksei Leonov teki avaruuskävelyn. Yhdysvaltojen Edward White teki saman muutama kuukausi myöhemmin Gemini-lennolla.


title: Avaruuskilpa

text: Maat kilpailivat myös telakointikokeilla Maan kiertoradalla. Näissä kokeissa oli nähtävissä teknistä valmistautumista kuulentoon ja avaruusasemiin.


title: Avaruuskilpa

text: 1964 lähetettiin avaruuteen Mariner 4 -luotain, joka pystyi ottamaan lähikuvia Marsista. Vuotta myöhemmin ensimmäinen luotain, Luna 9, teki onnistuneen laskeutumisen kuunpinnalle.


title: Avaruuskilpa

text: Neuvostoliiton avaruusohjelman pääsuunnittelija Sergei Koroljov oli kuollut äkillisesti jo vuonna 1966. Koska maalla ei ollut avaruushallintoa eikä avaruusohjelmaa, kehitystyö jaettiin hänen kuolemansa jälkeen useille henkilöille. Neuvostoliitto kehitti N1-kantorakettia miehitettyjä kuulentojaan varten. Kun neljä koelaukaisua oli päätynyt räjähdykseen, sen kehittäminen lopetettiin ja kuuohjelma hylättiin. Proton-kantorakettia kehitettiin 1960-luvun lopulla osin myös kuulentoja varten.


title: Avaruuskilpa

text: Apollo-kuuohjelman onnistuminen vuonna 1969 lopetti Yhdysvaltojen ja Neuvostoliiton välisen avaruuskilvan.


title: Avaruuskilpa

text: Presidentti Nixonin aikana Yhdysvallat teki monia sen taloutta helpottaneita toimia, joista pienimpiä oli Apollo-ohjelman kuulentojen päättäminen aiottua aiemmin. Sitä seurannut Skylab-avaruusasemakin lakkautettiin lyhyen kokeilukauden jälkeen.


title: Avaruuskilpa

text: Yhdysvallat ja Neuvostoliitto tekivät 1975 Apollo-Sojuz-yhteislennon, jossa Apollo- ja Sojuz-alukset telakoituivat erillisen telakointimoduulin avulla toisiinsa Maan kiertoradalla.


title: Avaruuskilpa

text: Avaruuskilpaa seurasi median kautta avaruustoimintaa seuraavan suuren yleisön silmissä vaisu kausi, jonka aikana rakennettiin avaruussukkula ja suuri määrä satelliitteja ja avaruusluotaimia. Näistä vain avaruussukkula, joka näytti nielevän NASAn koko rahoituksen vuosikymmeneksi, herätti vastaavaa kiinnostusta kuin Apollo-ohjelma.


title: Avaruuskilpa

text: 2000-luvulla sekä Euroopan unionissa että Yhdysvalloissa on puhuttu avaruuskilvasta Kiinan ja Intian nousevaa ”uhkaa” vastaan. Kiinalle avaruusohjelmansa miehitetyt lennot näyttävät olevan tärkeä näyttö sen omalle kansalle maan teknologisista kyvyistä. Ulkopuolisista suuri osa sen avaruustekniikasta vaikuttaa Venäjältä siirretyltä taitotiedolta.


title: Avaruuskilpa

text: NASA pohti 1980-luvun lopussa miehitettyjä lentoja Marsiin, mutta tuolloin hanke ei saanut rahoitusta. Yhdysvaltain Kuuhun ja Marsiin suuntautuvan avaruusohjelman suunnittelu toistaa myös Apollo-lentojen aikaista sanastoa.


title: Kimono

text: Kimono (, "(hartioille puettava) vaate") on perinteinen japanilainen kaapumainen vaate, jota käyttävät kaikenikäiset miehet, naiset ja lapset.


title: Kimono

text: Kimono on T-mallinen, suoralinjainen, pitkä kaapu, jossa on kaulus ja laajat hihat. Kimono kiedotaan vartalon ympäri ja sen ympäri sidotaan "obi"-vyö.


title: Kimono

text: Sanan kimono nykymerkitys tietynlaisena vaatekappaleena syntyi Meiji-kaudella 1800-luvun loppupuolella, kun japanilaiset vaatteet alettiin erotella länsimaalaistyylisistä. Aikaisemmin useimmat olivat pitäneet kimonoa lähes aina, ja kimonoita oli nimitetty kangaslaadun, käyttötilanteen, käyttöajankohdan tai muun sellaisen mukaan; "kimono" tarkoitti mitä tahansa vaatetta.


title: Kimono

text: Vastaavia termejä:


title: Kimono

text: Mahdollisesti Okinawalla vierailleet kiinalaiset kertovat Wa-maan eli nykyisen Japanin ihmisten puvuista: "Miehet käyttävät pitkää kangasta, jonka he sitovat ympärilleen, ja naiset kangasta, jossa on aukko keskellä".


title: Kimono

text: Tiedot puvuista Yamato-kaudelta perustuvat lähinnä hautalöytöihin. Suurista hautakummuista on löydetty haniwa-patsaita. Ne on tehty uhrilahjoiksi kuolleille ylhäisille ja esittävät rituaalihahmoja, ihmisiä, eläimiä ja rakennuksia. Joissain patsaissa on yksityiskohtia, joista saa käsityksen millaisia vaatteet olivat. Materiaalit olivat luultavasti kasvikuituja ja ehkä villisilkkiä. Vaatteissa näkyy ensimmäisiä kiinalaislainoja: kietaistavia takkiasuja, kapeahkoja housuja ja laskostettuja hameita. Monilla patsashahmoilla on koruja, kuten helminauhoja ja kasvoissaan merkkejä, maalauksia tai tatuointeja.


title: Kimono

text: Kiinalaiset lähettiläät ja munkit levittivät Japanissa buddhalaisuutta, kungfutselaisuutta ja niiden mukana kiinalaista kulttuuria ja taidetta. Merkitys näkyi lähinnä hovin vaatetuksessa. Käyttöön otettiin arvoaseman ilmaisevat seremonialliset värit. Miesten vaatteisiin kuului kiinalaismallinen takki, jossa oli pystykaulus ja sivulla halkiot. Sen kanssa pidettiin suoria housuja, kenkiä ja jouhikankaasta tehtyä päähinettä. Naisten vaatetustyylit vaihtelivat; yleensä asuun kuului takki, jonka kanssa pidettiin hametta. Joissain maalauksissa esiintyy Tang-dynastian hovimuodin suoria kopioita: korkealle nostettuja hameita, kippurakärkisiä tossuja, pitkiä huiveja ja suuria nutturakampauksia.


title: Kimono

text: Japanin yhteydet Kiinaan vähenivät ja lopulta lakkasivat melkein kokonaan. Kulttuuri keskittyi hoviin, joka sulkeutui tuolloiseen pääkaupunkiin Kiotoon. Hovipuvuissa oli edelleen kiinalaisia vaikutteita, mutta niitä tyyliteltiin aivan omaan suuntaansa. Muotia hallitsivat suurihihaiset kaavut, joita puettiin kerroksittain. Hovin etiketti ja vaatimukset eleganssista säätelivät tarkasti vaatteiden värejä ja kuvioita.


title: Kimono

text: Miesten muodolliseen pukuun kuului hakama, aluspukuja ja päällyspukuja ja harsokangaspäähine. Naisten pukuun kuului myös hakama. Sen päälle puettiin monimutkainen järjestelmä suurihihaisia kaapuja, mistä puku sai nimen "jūni-hitoe" eli "kaksitoista kerrosta". Puvun nimestä huolimatta siihen kuitenkin kuului yleensä vain viidestä seitsemään kerrosta: kahtatoista käytettiin vain erityistilaisuuksissa. Varsinkin korkea-arvoisten naisten keskuudessa ihannoitiin pitkiä ja runsaita hiuksia, joita pidettiin yleensä auki.


title: Kimono

text: Tavallisten ihmisten vaatteet olivat paljon yksinkertaisempia: käytössä oli kietaisuvaate, jonka kanssa käytettiin kapeita hakama-housuja tai kietaisuhametta. Erotuksena hovikaavuista, joiden hihojen suut olivat laajat ja aukinaiset ("hirosode"), kansan kaavuista käytettiin nimitystä "kosode" viitaten niiden osittain kiinni ommeltuihin hihansuihin.


title: Kimono

text: Heian-kausi päättyi kahden aatelissuvun väliseen sisällissotaan. Sitä seuranneella Kamakura-kaudella samuraiden kulttuurilla oli suurin merkitys. Aluksi vaatteet jäljittelivät hovimuotia, mutta niistä yritettiin tehdä käytännöllisempiä ja vähemmän ylellisiä. Helmat lyhenivät, laahukset ja kerrokset katosivat ja silkkimateriaalit vaihdettiin usein ramiin ja hamppuun.


title: Kimono

text: Miesten vaatteista tärkein oli "hitatare"-takki, josta oli erilaisia muunnelmia. Muodolliseen ja seremonialliseen käyttöön tarkoitetussa hitatare oli suurihihainen ja sitä käytettiin leveän hakaman kanssa. Arki-, työ- ja sotakäyttöön valmistettiin kapeampihihaisia hitatareja, joiden kanssa pidettiin melko kapeaa, pussilahkeista hakamaa. Miehen vaatetukseen kuului myös lähes aina "eboshi"-päähine. Muodollisimmillaan se oli hovityyliin korkea. Tavallinen kansa käytti pehmeää ja samurait taitettua eboshia.


title: Kimono

text: Naisten muodissa kerrokset alkoivat vähentyä ja lopulta pidettiin vain kosodea. Kun epämuodollisena pidetyt kosodet alkoivat esiintyä päällysvaatteina, niistä alettiin tehdä hienommista kankaista nilkkapituisina. Kankaiden koristelutekniikoita olivat muun muassa "karaori"-brokadi, "nuihaku"-kirjonta, lehtikultaus, värjääminen (muun muassa "shibori"-tekniikka), painotekniikat ja käsin maalaaminen. Kosodeita pidettiin lämpötilan, varallisuuden ja tilanteen mukaan montaa päällekkäin.


title: Kimono

text: Miesten vaatteissa tapahtui muutoksia hitaasti: hitatare oli edelleen muodollinen puku, mutta myös kosode alkoi esiintyä miesten vaatteena. Miehet pitivät sen kanssa hakamaa ja jotain päällystakkia. Hihattomasta "kataginu"-liivistä ja hakamasta muodostui tyypillinen samurain puku, "kamishimo".


title: Kimono

text: Naisten perusvaate oli kosode. Siitä kehitettiin erilaisia variaatioita. Kangaslaatu vaihteli tilaisuuden ja aseman mukaan. Hienoimmat olivat karaori-brokadia. Kosodeita käytettiin eri tavoin: "koshimaki" eli "lanteille kiedottu" tarkoitti normaaliin tapaan puettua päällyskosodea, joka sidottiin vyöllä ja riisuttiin sitten hartioilta; "uchikake" oli juhlakosode, joka puettiin muiden kosodejen päälle ja jätettiin vyöttämättä kiinni; "katsugi" eli "varjovaate" vedettiin pään yli kuin viitta tai huntu antamaan varjoa.


title: Kimono

text: Oda Nobunaga, Toyotomi Hideyoshi ja Tokugawa Ieyasu yhdistivät Japanin. Tämän lyhyen kauden vaatetukselle on tyypillistä loisteliaan vaikutelman hakeminen. Ulkomaihin tunnettiin lyhytaikaista kiinnostusta, kun maassa vieraili portugalilaisia tutkimusmatkailijoita ja lähetyssaarnaajia. Muodissa olivat ulkomailta tuodut ruudulliset ja raidalliset kankaat sekä "tsujigahana"-tekniikka, joka yhdisteli shibori-värjäystä, maalausta, kirjontaa ja lehtimetallien käyttöä.


title: Kimono

text: Edo-kaudella klaanien sodat lakkasivat, samuraiden merkitys väheni ja kulttuuria loivat kaupunkilaiset, kauppiaat ja käsityöläiset. Muodit alkoivat vaihdella yhä nopeammin. Kimonoissa esiintyi aina uusia keksintöjä. Hihan mallia vaihdeltiin: 1600-luvun puolivälissä hihat olivat hyvin pienet ja kapeat, 1600-luvun lopulla (Genroku) niistä tuli hyvin pitkät ja leveät; sitten ne taas pienenivät. Myös obi muuttui paljon. Sormen levyinen nauha muuttui 1600-luvun puolivälissä kämmenenlevyiseksi ja naisten obi leveni 1700-luvun puoliväliin asti niin, että se lopulta peitti ylävartalon rintojen alta lantiolle ja oli 30–35 senttimetrin levyinen.


title: Kimono

text: Suurin uutuus värjäyksessä ja kuvioissa oli "yūzen"-silkkimaalaustekniikka, jolla saatiin aikaan hyvin monivärisiä ja yksityiskohtaisia kuvioita. Yūzen syrjäytti vanhanaikaisemmat koristelutekniikat juhlakimonoissa. Valtaa pitäneet samuraiaateliset eivät pitäneet tavallisten ihmisten koreilunhalusta; säädettiin ylellisyyttä rajaavia lakeja, jotka kielsivät esimerkiksi silkkikimonon käyttämisen muilta kuin samurailuokan jäseniltä. Kaupunkilaiset reagoivat rajoituksiin kehittämällä uuden tavan olla tyylikäs: se korosti harkittuja yksityiskohtia ja huoletonta vaivattomuutta. Tyyliä kutsuttiin nimellä "iki" (tyylikäs, elegantti) ja muun muassa komon-kimonoita pidettiin hyvin tyylikkäinä. Edo-kauden puvuista saa hyvän käsityksen ukiyo-e puupiirroksista.


title: Kimono

text: Keisari Meiji halusi uudenaikaistaa maansa. Hän uudisti armeijan ja sen univormut. Hoviin tilattiin pariisilaistyylisiä leninkejä kenkineen ja korsetteineen. Kansan keskuudessa lainat herättivät sekä uteliaisuutta että epäluuloa. Niillä miehillä, joilla ei ollut virkaa hovissa tai suhteita sinne, oli kauden alussa tapana hankkia jokin vierasmaalainen asuste osoittamaan, että omistaja oli kuullut uusista muotivirtauksista: esimerkiksi hattu ja kengät olivat käytössä miesten kimono-hakama-asun kanssa. Kauden loppupuolella tällaiset yhdistelmät katosivat ja eurooppalaisesta puvusta tuli normaali työasu. Kimono jäi juhla- ja kotivaatteeksi.


title: Kimono

text: Naisten puku pysyi pitempään Edo-kauden muotissa: naisethan olivat enimmäkseen kotona. Mustatut hampaat, nypityt kulmakarvat ja vahatut hiuslaitteet katosivat vähitellen. Esimerkiksi keisarinna lopetti hampaidensa värjäämisen 1873 ja monet naiset seurasivat esimerkkiä. Kuitenkin vielä toisen maailmansodan jälkeen Japanissa saattoi nähdä vanhempia naisia, joilla oli mustatut hampaat.


title: Kimono

text: Kimonoiden väreihin vaikuttivat uudet kemialliset aniliinivärit, joilla saatiin aikaan kirkkaita pinkkejä, violetteja ja sinisiä. Japanilaisille "Gibson girl" -tyylinen nutturakampaus "sokuhatsu" oli sopivan pehmeä laskeutuminen pois vahatuista nutturakampauksista.


title: Kimono

text: Eurooppalaiset vaatteet olivat tavallinen osa ainakin kaupunkilaisten pukeutumista, mutta kimonokaan ei ollut tavaton näky. Voitettu sota Venäjää vastaan oli tuonut kansallisylpeyttä Meiji-kauden loppuun. Kansainvälisessä muodissa taas oli runsaasti japanilaisia vaikutteita, vyötäröttömiä kaapuja ja suoria linjoja, ja kimono vaikutti länsimaissa muodikkaalta.


title: Kimono

text: Kuten kaikkialla maailmassa, sodan aikana naiset lähtivät kodeistaan töihin. Töissä naiset käyttivät käytännöllisiä työvaatteita. Sodan aikana myös asenteet kimonoita kohtaan muuttuivat. Kimono oli puutteen aikana turhan ylellinen ja epäkäytännöllinen, pitkine hihoineen vaarallinenkin. Sodan päätyttyä naiset jatkoivat käytännöllisten ja halpojen eurooppalaisten vaatteiden käyttämistä, eikä kimonon arkikäyttöön ollut paluuta – se muuttui juhlavaatteeksi osoittamaan perinteitä, etikettiä ja juhlallisuutta.


title: Kimono

text: Shōwa-kaudella uutena materiaalina käyttöön tuli sorsetti ja simpukankuoripohjaista valkoista "gofun"-pigmenttiä alettiin käyttää. Tällöin kehitettiin myös kudontatekniikka, jossa kuteena käytettiin hopeafoliosta tehtyä lankaa. Kimonoiden värit kirkastuivat ja hopeaa suosittiin myös kirjailuissa erityisesti Shōwa-kauden alkupuolella. Kuvioissa muotia olivat voimakkaat värit ja modernit aiheet.


title: Kimono

text:
Miehet eivät nykyaikana käytä kimonoa juuri koskaan: useimmiten kimono on hääasu tai liittyy johonkin perinteisen taiteenlajin harrastamiseen. Naisilla kimono on yleensä juhlavaate, jota käytetään vain tietyissä juhlatilaisuuksissa. Yleisimpiä kimononkäyttötilaisuuksia naisilla ovat sukulaisten häiden ja hautajaisten lisäksi muun muassa pienten lasten shichi-go-san -juhla, tytön 13-vuotisjuhla, ylempien koulutusasteiden valmistujaiset, täysi-ikäisyysjuhla sekä "miai" eli kihlaukseen tähtäävä järjestetty tapaaminen.
Henkilöauton hintaista juhlakimonoa juuri kukaan ei osta itselleen, vaan sellainen vuokrataan juhlapäivää varten. Jotkut pitävät "kitsukea" (着付け tai 着つけ, "pukeutumisen taito") myös harrastuksena ja saattavat omistaa joitakin tyylikkäitä, ei-seremoniallisia kokonaisuuksia.


title: Kimono

text: Yukataan pukeutumista lukuun ottamatta vain harvat osaavat pukeutua kimonoon omin avuin. Nuorten tyttöjen ja naisten keskuudessa on pienimuotoisena muotisuuntauksena tapa yhdistellä perinteistä kimonokulttuuria katumuotiin. Tätä tyyliä ja sen noudattajia kutsutaan nimityksellä "kimono-hime" eli "kimonoprinsessa".


title: Kimono

text: Kimono tehdään pitkästä ja kapeasta, noin 35 cm leveästä kankaasta. Kangasrulla on perinteisesti se muoto, jossa kimono ostetaan: kangas ommellaan vaatteeksi mittojen mukaan. Nykyään uudenkin kimonon voi ostaa valmiiksi ommeltuna, mutta liki kaikki silkkikimonot myydään ja ostetaan kankaana.


title: Kimono

text: Kimonoa tehtäessä kangas leikataan suorakulmaisiksi kappaleiksi. Vartalokappaleisiin ja hihoihin käytetään täysleveitä kappaleita, edustan jatkokappaleisiin ja kaulukseen puolileveitä. Saumanvaroja ja ylimääräistä pituutta ei leikata pois vaan ne taitetaan sisäpuolelle siististi ja ommellaan kiinni, jotta vaatetta voidaan myöhemmin helposti leventää tai kaventaa ja pidentää tai lyhentää. Ennen tavattiin arkikimonot myös koota uuteen järjestykseen pesun yhteydessä, jotta kappaleet kuluisivat tasaisemmin.


title: Kimono

text: Kimonot ommellaan pääasiassa käsin, mutta esimerkiksi jotkin yukatat ommellaan suurimmaksi osaksi ompelukoneella. Osan kimonon saumoista voi teoriassa ommella koneella, mutta monet saumat ja erityisesti saumanvarojen kiinnitys vaativat pistoja, jotka voi tehdä ainoastaan käsin ommellen. Käsinommellut saumat suojelevat usein kallisarvoista kimonokangasta: mikäli esimerkiksi hiha tarttuu johonkin, kankaan sijasta sauma repeää, ja vaate kärsii vähimmäisvahingon. Myös kimonoiden perinteinen pesutapa "arai hari", jossa kimono puretaan pesua varten, edellyttää käsinompelua. Perinteisen japanilaisen ompelutekniikan ansiosta tottunut ja taitava ompelija voi ommella jopa täyspitkähihaisen "honburisoden" alle vuorokaudessa.


title: Kimono

text: Kimonot on perinteisesti valmistettu luonnonkuiduista, mutta nykyään käytetään myös tekokuituja ja sekoitekuituja. Kimonon muodollisuus ja juhlavuus riippuu ensi sijassa sen materiaalista ja kankaan laadusta. Esimerkiksi villakimonoon ei koskaan kirjota tai värjätä muodollisuutta osoittavia sukuvaakunoita. Pääsääntöisesti muodolliset kimonot valmistetaan kiiltävästä silkistä, kaikki muut kiillottomasta silkistä ja muista materiaaleista. Kankaat jaetaan paitsi käytetyn kuidun, myös kuviointitekniikan mukaan: "somemono" (染物, värjäämällä kuvioitu) on pääsääntöisesti aina "orimonoa" (織物, kudoksella kuvioitu) muodollisempi.


title: Kimono

text:
Kimonoissa käytettyjä perinteisiä materiaaleja ovat silkki (useita laatuja), villa, puuvilla, niini, hamppu () ja rami. Työvaatteita on valmistettu myös esimerkiksi sinisade-köynnöksestä saatavasta kuidusta.
Miltei kaikissa kimonoissa on kuvioita. Suosituimpia kuvioita ovat erilaiset kasvit kuten japaninsinisade ("fuji"), keisarinelämänlanka ("asagao"), krysanteemi ("kiku") ja mänty ("matsu"). Muita yleisiä aiheita ovat legendojen aarteet ("takarazukushi") ja erilaiset eläimet.


title: Kimono

text: Hyvin monet aiheet liittyvät tiettyyn vuodenaikaan, esimerkiksi uchiwa-viuhkat kesään ja punertuvat vaahteranlehdet syksyyn. Joskus ensivaikutelma pettää: esimerkiksi lumihiutaleita ja jäävuoria voi nähdä kesäkimonoissa. Toisaalta monet kuviot esiintyvät ympäri vuoden. Tällaisia ovat esimerkiksi useimmat eläin-, ihmis- ja esineaiheet. Ennen vanhaan kun kimono oli yleisessä käytössä, vuodenaikojen myötäily ja ennakointi pukeutumisessa oli suoranainen taiteenlaji. Nykyään useimmat haluavat mahdollisimman monipuolisesti käyttökelpoisen kimonon, ja niinpä monissa vuorillisissa kimonoissa voi nähdä sekä kevät- että syksykuvioita.


title: Kimono

text: Useimmat kuvioaiheet ovat hyvin perinteisiä ja olleet käytössä jopa satoja vuosia. Myös tästä syystä moniin kuvioihin liittyy paljon symboliikkaa, ja jotkin kuviot ja niiden yhdistelmät ovat vakiintuneet erityisesti juhlakäyttöön. Toisaalta kulttuurin kehityksen ja muutoksen myötä vanhoja kuvioita unohtuu ja uusia otetaan käyttöön – nykyään on saatavilla esimerkiksi joulunseutuun tarkoitettuja obeja, joissa on aiheena länsimaista joulukuvastoa joulupukkeineen ja kuusineen.


title: Kimono

text: Samoin kuin kuvioaiheisiin, myös kimonoiden väreihin liittyy paljon symboliikkaa ja jopa taikauskoa. Monet väreihin liitetyt merkitykset ovat erittäin vanhoja, mutta jotkin ovat selkeästi muuttuneet vuosikymmenten- ja satojen myötä. Esimerkiksi suojelevaksi ja hyvää tuottavaksi koettu kirkkaanpunainen ("kurenai") oli kauan lasten ja naisten alusvaatteiden väri, mutta nykyisin japanilaiset naiset eivät voisi kuvitellakaan pitävänsä punaista aluskimonoa, koska väri merkitsee nykyään lähinnä ainoastaan erotiikkaa ja seksuaalisuutta. Liki ainoana poikkeuksena tähän ovat geishat ja maikot, jotka toisaalta saavat "toisen maailman" hahmoina olla avoimen seksuaalisia, mutta jotka myös instituutiona liittyvät selkeästi entisaikoihin.


title: Kimono

text: Kirkas punainen on merkinnyt erittäin pitkään sekä nuoruutta ja elämänvoimaa että suorana metaforana kiihkeää, nopeasti hiipuvaa lempeä, koska tämänvärinen kangas haalistui perinteisten värjäysaineiden aikana nopeasti; uskollisen rakkauden värinä on pidetty syvää indigonsinistä (), joka sekä pysyi kankaassa samana pidempään että on nimensä vuoksi suora viittaus sanaan rakkaus ().


title: Kimono

text: Punaisen lisäksi tärkeimmät symboliset värit ovat musta ja valkoinen. Musta merkitsee muodollisuutta ja seremoniallisuutta, ja esimerkiksi osittain mustat tomesodet ja furisodet ovat aina värillisiä vastineitaan muodollisempia ja seremoniallisempia. Miehen muodollisin ja seremoniallisin mahdollinen kimono on kokomusta. Nykyisin surukimonot ovat mustia, mutta ennen joillakin alueilla surijat pukeutuivat valkoisiin. Valkoinen merkitsee puhtautta erityisesti sanan uskonnollisessa mielessä. Kokovalkoista käytetään ainoastaan siirtymäriiteissä: kokovalkoinen kimono on morsiamen, itsemurhaan valmistautuvan ja vainajan vaate.


title: Kimono

text: Useimmat värit yhdistetään tiettyjen erityisten symbolimerkitysten sijaan pikemminkin soveliaisuussääntöjen kautta lasten, naisten, miesten ja vanhusten väreihin. Kirkkaat värit katsotaan lapsille ja nuorille tytöille sopiviksi; naisten värit vaihtelevat nuorten naisten puhtaista ja kirkkaista pastellisävyistä vanhusten taitettuihin tai tummiin maan sävyihin; miesten värit ovat lähinnä tummia. Kulta ja hopea viittaavat usein mutteivät aina juhlaan.


title: Kimono

text: Ennen kimonot purettiin pesun yhteydessä ja ommeltiin sen jälkeen uudestaan kokoon. Vaatteen kulumista voitiin hidastaa vaihtamalla suorakulmaisten kappaleiden paikkaa. Tätä perinteistä pesutapaa kutsutaan nimellä "arai hari" ("pesu ja neula"). "Arai hari" on hyvin kallis ja vaativa pesutapa ja yksi syistä kimonoiden käytön vähentymiselle. Nykyaikaiset kankaat ja pesumenetelmät ovat vähentäneet tarvetta arai harille, vaikkakin sitä yhä harjoitetaan etenkin korkealaatuisimmille kimonoille. Monet suosivat kimonoiden pesussa kemiallista pesua. Vaikka kemiallinen pesu on hyvin kallista, se on arai haria edullisempaa. Se ei kuitenkaan sovellu tietyille kangasmateriaaleille tai väreille.


title: Kimono

text: Uusissa kimonoissa on useimmiten pitkät löysät harsimapistot ulkoreunoissa. Näitä ompeleita kutsutaan nimellä "shitsuke ito". Ne auttavat estämään rypistymistä ja taittumista sekä pitävät kimonon kerrokset kohdillaan. Joskus ne ommellaan takaisin kimonoon pidempiaikaista säilytystä varten.


title: Kimono

text: Kuten monille muillekin perinteisille japanilaisille vaatteille, kimonoille on olemassa omat taittelutapansa, jotka auttavat säilyttämään vaatteen suorassa ja rypyttömänä säilytyksen aikana. Kimonot kääritään säilytystä varten usein erityiseen paperiseen tai kankaiseen pussiin, jota kutsutaan "tatōshiksi" tai "tatōgamiksi".


title: Kimono

text: Kimonon ylläpidossa myös tuuletus on tärkeä osa; säilytyksessä olevia kimonoita tulisi tuulettaa ainakin neljästi vuodessa. Käytössä olevia kimonoita tuuletetaan ennen ja jälkeen jokaista käyttökertaa. Tuuletus puhdistaa ja kuivattaa kangasta, ja estää näin esimerkiksi homeen ja tunkkaisen hajun muodostumista. Japanin kosteassa ilmastossa kimonoiden tuulettaminen on suorastaan välttämätöntä.


title: Kimono

text: Kimonojen ollessa vielä jokapäiväisiä arkivaatteita niitä luonnollisesti korjailtiin monin tavoin. Perinteisten korjausmenetelmien yleispiirteenä on pitkälle menevä säästeliäisyys: esimerkiksi kuluneesta vuorista vaihdettiin vain käytettäessä hihansuista ja muista paikoista pilkottavat reunat; sisemmistä osista kuluneisiin kohtiin ommeltiin paikkoja tai lujikepistoja. Miehustakankaan rispaantuessa tai revetessä sen alle asetettiin tukikangasta, joka kiinnitettiin ompelein. Monesti tällaiset korjausompeleet olivat koristeellisia. Mikäli jokin osa vaatteesta turmeltui täysin, sitä korvaamaan saatettiin ottaa toisesta rikkinäisestä vaatteesta saatuja kankaita tai osia. Kokonaisia alusvaatteita saatettiin ommella sekalaisista ylijäämätilkuista. Kun vaate oli niin kulunut, ettei sitä kannattanut enää korjata, siitä tuli vuorostaan esimerkiksi lastenvaatteiden tekotarpeita ja korjaustilkkuja.


title: Kimono

text: Kauluksen tulisi pysyä sileänä ja muodostaa selkeä V-muoto edessä. Naimattomilla nuorilla naisilla ja tytöillä kulma on tylppä, naiduilla ja vanhemmilla naisilla terävä. Solisluut eivät saisi näkyä. Naisilla kauluksen pitäisi olla irrallaan niskasta, noin kolmesta neljään sormen leveyttä. Niskan näkymisen katsotaan olevan seksuaalisesti provosoivaa; geishojen kaulus voi olla niinkin alhaalla, että lapaluista näkyy yläkulma, mutta se ei ole missään tapauksessa sopivaa tavallisille naisille. Nuoret naiset saattavat pukea kimonon tarkoituksella hieman tavanomaista avonaisemmaksi niskasta. Miehillä kaulus on niskanmyötäinen.Kimonoa puettaessa erityisesti naiset tarvitsevat useita erilaisia nauhoja ja apuvöitä kiinnittämään aluskimonon ja kimonon halutulla tavalla ennen obin sitomista.Obi (帯) on kimonon vyö. Nykyaikana naisen obi on huomiota herättävä asuste. Se ei kuitenkaan enää varsinaisesti pidä kimonoa kiinni; tämän tekevät obin alle jäävät lukuisat alusvyöt ja nauhat. Naisen obi vaatii paikallaan ja muodossa pysyäkseen omat kovikkeensa ja nauhansa. Naisten obeja on monenlaisia: leveitä, pitkiä ja brokadisia juhlaan ja kapeampia, yksinkertaisempia arkeen. Naisten obit tehdään hyvin paksusta kankaasta tai siihen lisätään kova välivuori paksusta puuvillasta tai rohdinpellavasta. Hyvin juhlava naisen obi on keskimäärin 30 cm leveä ja 3,5–4 m pitkä. Silkkinen ja kirjailtu obi voi olla kalliimpi kuin koko muu kimonoasu yhteensä. Obi solmitaan kimonon takapuolelle; vain pienillä lapsilla obi on solmittu eteen.


title: Kimono

text: Miesten obit ovat huomattavasti yksinkertaisempia ja vaatimattomampia kuin naisten ja niitä on vain paria eri tyyppiä.


title: Kimono

text: Kimonon kanssa voidaan pitää monia päällysvaatteita. Haori-takki on varmasti tunnetuin.


title: Kimono

text: Kimonon kanssa voi pitää myös hartiahuivia. Turkiksesta tehty ja joskus untuvilla koristettu hartianlämmitin kuuluu furisoden päällysvaatteisiin. Japanilaisen etiketin mukaan päällystakki samoin kuin kengät pitää aina riisua ovella. Haorin katsotaan kuitenkin kuuluvan asuun, ja sen voi pitää yllään myös sisätiloissa.Kimonon kanssa voi pitää myös eurooppalaistyylistä laukkua, mutta laukun tulee kimonon kanssa olla mahdollisimman pieni. Suurten tavaroiden kantamisen juhlapuvussa katsotaan olevan sopimatonta.


title: Kimono

text: Perinteisesti japanilaiseen pukuun ei ole kuulunut varsinaisia koruja. Tärkeimpiä naisten koruesineitä ovat olleet hiuskoristeet. Nykyäänkin on tapana, ettei kimonon kanssa käytetä korva- tai kaulakoruja tai sormuksia.


title: Kimono

text: Hiuskorut valmistetaan perinteisesti puusta, luusta, kilpikonnankuoresta, korallista, meripihkasta, jadesta, jalometalleista ja raudasta. Joskus koristeita on tehty myös lasista.


title: Kimono

text:
Obi-dome eli obisolki keksittiin ilmeisesti Meiji-kaudella, kun naiset halusivat liittää pukuihinsa jonkin koruesineen eurooppalaiseen tapaan. Obin korusolki kiinnitetään obijimen tapaiseen nauhaan obin ympärille, keskelle tai vähän sivuun. Materiaaleja on useita; tavallisimpia ovat melko pienet ja edulliset soljet tai helmet, joita valmistetaan keramiikasta, lakasta, emalinahasta tai kaivertamalla. Hienompiin juhlakimonoihin valmistetaan myös kalliita koruja ja esimerkiksi Gionin maikot käyttävät kookkaita, kalliita solkia, jotka on valmistettu korallista, jadesta, jalometalleista ja jalokivistä.
Morsian pukeutuu shintolaisessa hääseremoniassa yleensä uchikakeen (打掛 tai うちかけ), jonka alla on valkoinen kakeshita-kimono. Uchikake voi olla "shiromuku", puhtaan valkoinen, yleensä kuitenkin brokadia. Värillisessä uchikakessa on perinteisimmin punainen tai oranssin-punainen pohjaväri. Punainen on Aasiassa yleisesti nuoruuden, onnen ja juhlan väri. Seremoniasta ja juhlien kestosta riippuen morsian esiintyy ensin uchikakessa, sitten furisodessa, joka voi olla laahushelmainen ("hikifurisode") ja lopuksi vielä "tomesodessa", joka osoittaa hänen uuden asemansa vaimona. Nykyään hänellä voi olla vielä eurooppalaisia juhlapukuja päivällisiä tai iltajuhlaa varten.


title: Kimono

text: Morsiuspukuun kuuluvat valkoinen "kakeshita-obi", joka solmitaan "kakeshita-bunko"-solmulle, sekä asusteet: tabit, zōrit, irtokaulukset, "hakoseko"-kukkaro, "kaiken"-tikari ja tupsukoristeinen viuhka, jotka kaikki ovat yleisväriltään valkoisia ja kulta- tai hopeakoristeltuja. Perinteisesti pukeutunut morsian käyttää myös "katsura"-peruukkia, jossa on tavallisimmin "taka-shimada"-kampaus; juhlavia kilpikonnanluisia tai kultaisia hiuskoristeita ja puna-valkoisia tai kulta-hopeisia nauhoja. Varsinaisena morsiuspäähineenä voi olla huppumainen huntu "watabōshi" "pumpuli-huppu" tai paksusta suorakulmaisesta kankaasta taiteltu "tsuno-kakushi", "sarvien piilottaja". Varsinaisen seremonian jälkeen morsiamen kampaus vaihdetaan usein nykyaikaiseen.


title: Kimono

text: Mofuku () tarkoittaa sananmukaisesti surupukua tai sen osaa.


title: Kimono

text: Vainajan lähimmät sukulaiset pukeutuvat hautajaisissa kokomustaan "täyteen" surupukuun. Siihen kuuluu kokomusta kimono, jossa on seremonialliset viisi sukuvaakunaa. Obi, obiage ja obijime ovat mustat. Aluskimonon kaulus ja tabit ovat valkoiset kuten aina muodollisessa pukeutumisessa.


title: Kimono

text: Suruajan edetessä perhe siirtyy käyttämään osittaista surupukua. Kaukaisemmat sukulaiset ja ystävät käyttävät sitä hautajaisissa. Osittaisessa surupuvussa on harmaa (tai myöhemmissä vaiheissa hillitty yksivärinen) kimono, musta-valko- tai harmaakuviollinen obi ja mustat tai harmaat asusteet (obiage ja obijime). Viimeinen naisen surupuvun vaihe on muuten normaali asu, jossa obijime-nyöri on musta. Naisten kimonoissa ja sen tykötarpeissa yksivärinen musta viittaa aina osittaiseen suruaikaan.


title: Kimono

text: Naimisissa olevan (tai vanhemman naimattoman naisen) naisen muodollisin kimono on "tomesode" (留袖, "katkaistut hihat"). Nimitys tulee historiallisesta hääseremonian osasta, jossa morsiamen pitkät neidonhihat todella katkaistiin. Nykyisin pohjaväriltään musta tomesode "kuro-tomesode" on seremoniallisempi kuin värikäs "iro-tomesode". Tomesodeissa on aina vähintään yksi sukuvaakuna eli "mon". Muodollisin on viiden monin kurotomesode, jota nainen voi käyttää esimerkiksi tyttärensä häissä.


title: Kimono

text: Tomesodessa on yksivärinen yläosa ja yhtenäinen kuvioalue helmassa. Kuvio on värjätty harsittuun kimonoon niin, että se kulkee saumankohtien yli. Tämä katkeamaton kuvio eli "eba-moyō" on hienompien juhlakimonoiden tunnusmerkki. Mitä matalampi kuvio on, sitä vanhemmalle naiselle tomesode on tarkoitettu. Tomesodessa kuvio ei kuitenkaan koskaan nouse lanteiden tasoa korkeammalle. Tomesoden kuvioaiheet ovat yleensä perinteisiä ja juhlavia: kukkia, viuhkoja, kurkia, pilviä, kilpikonnankuori-kuvioita ja niin edelleen.


title: Kimono

text: Furisode () on naimattoman nuoren naisen seremoniallisin ja juhlallisin kimono. Sen tunnusmerkki on melkein nilkkaan asti ulottuvat hihat (pituus 75–105 cm). Furisodeen yhdistetään koristeellisimmat vyön solmut ja voimakkaimmat värit. Kuvio sommitellaan katkottomasti, mutta vyötäisten alue on nykyään yleensä vain kevyesti kuvioitu tai kokonaan kuviton, sillä leveä obi peittää alueen joka tapauksessa. Furisodeista voidaan erottaa hihan pituuden mukaan ko-furisode ("pienet liehuvat hihat"), chū-furisode ("keskimittaiset liehuvat hihat") ja hon-furisode ("aito furisode").


title: Kimono

text:
Meiji-kaudella koulutytöt puettiin furisodeen (usein "yabane"- eli nuolisulka-kuvioiseen) ja hakamaan. Tapa heijastuu nykyaikana koulujen valmistujaisseremonioihin, missä yhdistelmää käytetään yhä.
Hōmongi (訪問着, "vierailupuku") on melko muodollinen asu, jota voidaan käyttää esimerkiksi ystävän tai kaukaisemman sukulaisen häissä. Se on värikäs ja epäsymmetrisesti kuvioitu. Se on yksinkertaistettu versio furisodesta ja tomesodesta. Hōmongin kuviointi on vapaa; se voi olla kokonaan kuvioitu kuin furisode tai muistuttaa tomesodea. Hōmongista tehdään myös hyvin taiteellisia versioita. Tavallisin on juhlaan sopiva yūzen-maalaus, joka sommitellaan helmaan sekä olkapäälle, tai hihaan kuten tsukesagessa (tsukesage-hōmongi). Hōmongissa voi olla seremonialliseen ja muodolliseen pukuun kuuluvat 1–5 vaakunaa.


title: Kimono

text: Tsukesage (附下げ tai 付け下げ) on juhlakimono, joka on hōmongia astetta epämuodollisempi. Tsukesagessa kuvio kiertää helman, ja hihassa tai olkapäällä on sitä tasapainottava kuvioläikkä. Vaakunallinen tsukesage käy myös muodollisiin tilaisuuksiin. Voi olla vaikeaa erottaa, onko kimono hōmongi vai tsukesage. Ero on siinä, että hōmongin kuvio suunnitellaan leikattuun ja esiharsittuun kimonoon, kun taas tsukesagen kuvio värjätään ennen kankaan leikkaamista. Tsukesage on erityisesti nykyisin suosittu kimonotyyppi, sillä se sopii hyvin monenlaisiin tilaisuuksiin riippuen siitä, millaiseen obiin se yhdistetään, ja korvaa näin laajemman kimonokokoelman.


title: Kimono

text: Iromuji (色無地, "värillinen-ilman-kuviota") on yksivärinen kimono, jossa voi olla nolla tai 1–5 perhevaakunaa ("mon"). Iromujin juhlavuutta voi säätää obin materiaalilla ja mallilla. Iromuji ei ole koskaan kokovalkoinen tai musta: tavallisimpia värejä ovat iloiset ja naiselliset, vaaleat ja taitetut siniset, vaaleanpunaiset ja vihreät.


title: Kimono

text: Epämuodollisia kimonoita valmistetaan monista materiaaleista. Niiden ulkonäkö riippuu tyylistä ja vuodenajasta. Perinteisiä materiaaleja ovat esimerkiksi "jōfu" (上布, ramiharso), villa ja "tsumugi" (紬) (kehrätty silkki). Nykyaikaisia kimonoita valmistetaan myös viskoosista, puuvillasta, polyesteristä ja erilaisista sekoitteista, ja niitä koristellaan nykyaikaisin paino- ja värjäystekniikoin. Monet ovat ""araeru"" eli vesipesunkestäviä. Näitä kimonoita voi pitää epämuodollisissa tilanteissa, kuten pienissä juhlissa, kaupungilla, ravintolassa, teatterissa tai kotona. Niiden sopimista tilaisuuteen voi sovittaa koristeellisella tai vähemmän koristeellisella obilla. Arkiset kimonot ovat käytännössä lähes kadonneet eurooppalaistyylisten vaatteiden tieltä. Toisaalta esiintyy myös muodikkaita kimonoita asusteineen.


title: Kimono

text: Komon (小紋, "pieni kuvio") on tehty kankaasta, jossa on nimensä mukaisesti "pieni", toistuva kuva-aihe. Aiheen koko vaihtelee noin postimerkin suuruisesta jopa vadin kokoiseen. Erotuksena muista kuviollisista kimonoista komonin kuviot ovat eri puolilla kimonoa eri päin eivätkä yleensä jatku saumojen yli. On olemassa myös sellaisia komoneita, joissa on vain yksittäinen, pieni kuvio esimerkiksi helmassa.


title: Kimono

text: Yksivärisiltä näyttävät erittäin pienikuvioiset, tai hyvin suurikuvioiset komonit ovat muita komoneita juhlallisempia. Miesten ja naisten kimonoissa on hyvin vähän eroja. Ainoa ero ompelussa on naisten kimonon pyöristetympi hiha, joka ommellaan kiinni vähän matkaa olkapään kohdalta, niin että hihan takareunassa ja kainalossa on aukko. Miesten kimonon hiha ommellaan lähes koko matkaltaan kiinni vartalokappaleeseen, ja hihan muoto on kulmikas.


title: Kimono

text: Naisten kimono on "ylipitkä"; nykyaikana se taitetaan lyhyemmäksi lantion kohdalle tulevalla ohashori-taitteella. Miesten kimono ommellaan sopivan pituiseksi. Nykyaikana on myös tapana, että miesten kimono on yksivärinen tai geometrisesti kuvioitu. Naisten kimono on varsinkin juhlatilaisuuksissa koristeellinen, usein epäsymmetrisesti koristeltu. Toinen heti näkyvä ero on vyö. Miesten vyö on kapea (noin 10 cm) ja se sidotaan lanteille. Naisten vyö on jopa 35 cm leveä ja 4 m pitkä ja se asettuu rinnan alapuolelle.


title: Kimono

text: Miesten kimonoiden värit ovat länsimaisen vaatetuksen vallalletulon jälkeen olleet miltei poikkeuksetta erittäin hillittyjä: lähinnä harmaita, ruskeita sekä murrettuja tummia sinisiä ja vihreitä. Nykyisin on kuitenkin tarjolla myös kirkkaampia, jopa räikeitä ja kiiltäviä kimonoita muotitietoisille nuorille miehille.


title: Kimono

text: Yukata (浴衣) on puuvillakankainen oloasu ja kylpytakki, eikä sitä Japanissa pidetä kimonona lainkaan. Perinteisesti yukata on ollut indigonsinisen ja valkoisen kirjava. Hyvälaatuinen yukata käy asuksi perinteisiin kesätapahtumiin ja esimerkiksi kylpylöihin, jos se puetaan sopivan obin kanssa. Kotona yukataa voidaan pitää kylpytakkina tai oloasuna kapean vyön kanssa.


title: Kimono

text: Muotisuunnittelijat esittelevät lehdissä usein kimonon haute couture -muunnoksia. Perinteistä kimonoasuakin muutellaan epämuodollisilla pukemistavoilla ja tavallisesta poikkeavilla asusteilla. Tällainen ei kuitenkaan ole kaikkien suosiossa, sillä kimonoa pidetään yleensä kunnianarvoisana perinteenä. Viime vuosina kimono on tullut aiempaa enemmän muotiin ja värikkäitä aluskauluksia ja kuviollisia tabeja on tullut myyntiin.


title: Kimono

text: Geishojen ja maikojen kuvia näkee paljon televisiossa, lehdissä ja mainoksissa. Maikojen 1800-luvun tyylinen kimono saattaa olla länsimaalaisille paljon tutumpi kuin tavallinen kimono. Pukujen yksityiskohdat ovat hyvinkin monimutkaisia: on eri kaupunkien tyylejä, eri juhliin ja ikäkausiin kuuluvia asuja ja niin edelleen. Eniten esitelty on varmaankin kiotolainen tyyli. Geishat ovat nykyään miltei ainoita henkilöitä Japanissa, jotka käyttävät kimonoa jokapäiväisessä elämässään.


title: Kimono

text: Kiotolainen maiko pukeutuu koko harjoitteluaikansa kimonoon ja vahalla muotoiltuun kampaukseen. Illalla kimono on hyvin koristeellinen, värikäs laahustava tanssipuku ("o-hikizuri").


title: Kimono

text: Geisha voi pukeutua monilla eri tavoilla: pukeutuminen riippuu siitä minne hänet on kutsuttu viihdyttämään asiakkaita. Vain tanssiesityksiin geishat pukeutuvat valkoiseen meikkiin ja laahustavaan kimonoon, jonka väritys on hillitympi kuin maikoilla. Geishan kimonon hihat ovat lyhyet, maikolla pitkät. Geishan obi solmitaan hillitylle solmulle ja kampaus on useimmiten peruukki.


title: Kimono

text: Yleisimmin geisha pukeutuu melkein täysin tavalliseen kimonoon: ainoastaan kaulus on uurrettu syvempään kuin tavallisessa kimonossa. Geishan vapaa-ajan asun pienet erot tavallisen naisen kimonoasuun ovat hyvin pieniä ja miltei huomaamattomia, kuten kaulusten asettelemisen hiukan epäsymmetrisesti ja löysemmin ja hieman alemmas kiedottu obi.


title: Kimono

text: Kimono-hime ("kimonoprinsessa") tarkoittaa nuorta naista tai tyttöä, joka pukeutuu kimonoon perinteistä poikkeavalla, nykymuodin kanssa leikittelevällä tyylillä. Termi tarkoittaa myös vastaavaa tyyliä. Kimono-hime saattaa esimerkiksi käyttää obijimen paikalla värikästä vyötä, käyttää obiagena pitkää, pöyheää organzankappaletta tai vaikka sitoa kimonon huomattavan lyhyeksi ja käyttää sitä farkkujen ja saapikkaiden kanssa. Japanissa ilmestyy myös samanniminen nuorten naisten kimonomuotilehti.


title: Kimono

text: Koromogae () tarkoittaa kimonon vaihtaminen vuoden-ajan mukaan. Kimonoiden ja uskonnollisten rituaaliasujen (esimerkiksi pappien kaapujen) lisäksi koromogaella tarkoitetaan myös mitä tahansa siirtymistä kesävaatteista talvivaatteisiin tai toisinpäin. Esimerkiksi japanilaisten koulujen koulupuvuissa on sekä lämpimämmät talvi- että viileämmät kesäversiot.


title: Kimono

text: Kimonoiden koromogae-systeemi käsittää yksinkertaisimmillaan vaihdokset vuoritettujen ("awase"), vuorittamattomien ("hitoe") ja harsokankaisten ("usumono") kimonojen ja asusteiden välillä. Karkeasti ottaen talvella käytetään vuoritettuja, kesällä harsokankaisia ja syksyllä ja keväällä vuorittamattomia kimonoja. Ei ole olemassa mitään tiukkoja sääntöjä siitä, milloin on siirryttävä käyttämään minkäkinlaisia vaatteita: ohjeet ovat suuntaa antavia. Lisäksi vaihdokset tehdään asteittain niin, että tietyt puvun osat vaihdetaan "seuraavaan vuodenaikaan" toisia aiemmin.


title: Kimono

text: Systeemiä mutkistaa myös se, että jo pelkästään erilaisia harsokankaita on olemassa useanlaisia ja niiden katsotaan sopivan käytettäväksi eri aikoina. Myös jotkin materiaalit vaihtelevat vuodenajoittain: esimerkiksi hamppu ("asa") on perinteisesti ollut keskikesän kimonoiden materiaali.


title: Lars Bystøl

text: Lars Bystøl (s. 4. joulukuuta 1978 Voss, Norja) on norjalainen entinen mäkihyppääjä, olympiavoittaja ja MM-mitalisti.


title: Lars Bystøl

text: Bystøl hyppäsi ensimmäiset maailmancupin kisansa kaudella 2001–2002. Hänen toistaiseksi paras maailmancupin kokonaiskilpailun sijoituksensa on kymmenes, kaudelta 2004–2005. Ensimmäisen maailmancupin osakilpailuvoittonsa hän saavutti 4. tammikuuta 2006 Keski-Euroopan mäkiviikon Innsbruckin kilpailusta. Urallaan hän on ollut neljä kertaa palkintokorokkeella.